Wanita seluruh dunia lebih tertekan, sedih dan marah pada tahun lalu
Oleh KOSMO!

22 September 2022, 7:00 pm
WASHINGTON – Satu kaji selidik mendapati  tahap kesihatan kaum wanita di seluruh dunia merosot pada 2021 dengan sebahagian besar mereka mengaku berasa lebih tertekan, sedih dan marah berbanding semasa mana-mana tempoh lain pada dekad lepas, lapor stesen penyiaran CNN semalam.
Kaji selidik global oleh syarikat teknologi, Hologic dengan kerjasama firma kaji selidik  Gallup itu turut dilakukan pada 2020 bagi menilai sejauh mana keperluan kesihatan wanita telah dipenuhi.
Skor negara-negara yang mengambil bahagian dikira berdasarkan respons peserta kepada soalan dalam lima kategori termasuk kesihatan am, penjagaan diri dan  pencegahan penyakit, kesihatan mental, keselamatan dan keperluan asas seperti makanan serta perlindungan.
Skor keseluruhan bagi Indeks Kesihatan Wanita Global pada 2021 menunjukkan mata yang diperoleh adalah 53 daripada 100, satu mata lebih rendah berbanding 2020.
Tiada satu negara pun  berjaya mendapat skor lebih  70 mata dengan  Taiwan, Latvia, Austria dan Denmark berada pada kedudukan teratas. Tiga negara yang mendapat kurang  40 mata pula adalah Afghanistan, Congo dan Venezuela.
“Beban ekonomi dan psikologi akibat pandemik Covid-19 memberi kesan buruk kepada kebanyakan isi rumah dan kita tahu ia menjejaskan kaum wanita,” kata Pengarah Institut Jantina dalam Perubatan di  Hospital Charite, Berlin yang tidak terlibat dalam kajian tersebut.

Kaji selidik Gallup turut mendapati wanita lebih cenderung berbanding lelaki untuk menyatakan bahawa mereka tidak mempunyai wang bagi membeli makanan pada 2021. Ia merupakan peningkatan daripada 34 peratus pada 2020 kepada 37 peratus bagi tahun lalu.
“Secara keseluruhan, data ini membimbangkan. Kami faham bahawa wanita perlu  sihat untuk melibatkan diri secara sepenuhnya dan diperkasakan.
“Jelas bahawa masanya telah tiba untuk bekerjasama dan mula mencari penyelesaian bagi menambah baik penjagaan kesihatan kaum wanita,” kata Naib Presiden Hal Ehwal Perubatan Sedunia Hologic, Dr. Susan Harvey.
Kira-kira 1.5 bilion wanita tidak mempunyai akses kepada penjagaan kesihatan dan pencegahan penyakit pada tahun lalu, kata Harvey, manakala di peringkat global, kurang daripada satu dalam setiap  lapan wanita membuat ujian saringan kanser sepanjang 2021, demikian menurut kaji selidik yang sama.
Sementara itu, Presiden dan Ketua Pegawai Eksekutif Persatuan Kajian Kesihatan Wanita, Katie Schubert berkata, wanita sering mengabaikan penjagaan diri sendiri.
“Kita (wanita) adalah ‘ketua pegawai perubatan’ untuk keluarga,” katanya. – Agensi


Nasib Zahid diketahui esok| 15 MINIT MMTV 22 September 2022
Oleh KOSMO!

22 September 2022, 6:55 pm


Tunjuk bukti pakai tuala wanita jika tidak boleh solat
Oleh KOSMO!

22 September 2022, 6:30 pm
JAKARTA – Sebuah sekolah di wilayah Bogor, Jawa Barat berdepan kecaman masyarakat apabila salah seorang gurunya didakwa mengarahkan pelajar perempuan yang tidak boleh mengerjakan solat kerana datang bulan untuk menunjukkan pemakaian tuala wanita sebagai bukti, lapor laman Coconut News semalam.
Kejadian itu  didedahkan oleh beberapa pelajar sebuah sekolah tinggi yang mendakwa bahawa seorang guru wanita menyuruh kumpulan pelajar yang datang bulan berbaris selepas mereka tidak menunaikan solat sunat dhuha.
Guru itu didakwa mengarahkan para pelajar melondehkan seluar dalam bagi memeriksa sama ada tuala wanita dipakai bagi mengesan individu yang menggunakan alasan datang haid untuk tidak solat.
Pihak sekolah bagaimanapun mengeluarkan penjelasan menafikan guru terbabit menyuruh pelajar berbogel tetapi mengesahkan memang ada pemeriksaan ke atas pelajar yang mendakwa mereka datang bulan.
Menurut pihak pengurusan sekolah, pemeriksaan itu berlaku pada 16 September lalu.
Katanya, guru itu tidak menyentuh pelajar, sebaliknya cuma mengarahkan mereka untuk menjalankan pemeriksaan sesama sendiri.

“Guru itu hanya mahu menguji kejujuran pelajar,” katanya.
Suruhanjaya Perlindungan Anak Indonesia (KPAI) Bogor juga telah bertemu dengan mangsa yang dikatakan dan kakitangan sekolah.
KPAI mengatakan bahawa berdasarkan siasatan awalnya, tidak ada bukti bahawa pelajar diberitahu untuk menanggalkan skirt mereka dan dakwaan itu mungkin hanya khabar angin yang dimulakan oleh pelajar yang tidak terlibat pun dengan pemeriksaan itu. – Agensi


Tiada siapa tahu tarikh berlaku banjir – Reezal Merican
Oleh PETAH WAZZAN ISKANDAR

22 September 2022, 6:37 pm
PUTRAJAYA – Pilihan Raya Umum ke-15 (PRU-15) boleh dilakukan pada bila-bila masa kerana tiada siapa yang mengetahui waktu tepat bakal berlaku banjir.
Menteri Perumahan dan Kerajaan Tempatan, Datuk Seri Reezal Merican Naina Merican berkata, beliau yakin bahawa PRU-15 tidak dapat dilaksanakan sekiranya berlaku banjir kerana apa yang ada hanyalah ramalan.
“Bagi mana-mana parti politik, adalah tidak logik melaksanakan PRU ketika banjir, tetapi saya tegaskan, kita pun tidak tahu bila berlaku banjir.
“Sebagai Menteri KPKT, keutamaan saya adalah menyiapkan bomba berdepan dengan bencana seandainya berlakunya Monsun Timur Laut, namun sebagai ahli parti, saya akur malah saya bersiap sedia untuk kedua-dua keadaan,” katanya.
Beliau berkata demikian ketika diminta mengulas persediaan Jabatan Bomba dan Penyelamat Malaysia (JBPM) sekiranya PRU diadakan ketika musim banjir selepas menghadiri majlis Pelancaran Kesiapsiagaan JBPM menghadapi Monsun Timur Laut di Ibu Pejabat JBPM di sini hari ini.
Sebelum ini, media melaporkan Pengerusi Barisan Nasional (BN), Datuk Seri Dr. Ahmad Zahid Hamidi menegaskan parti itu sanggup meredah banjir untuk berkempen sekiranya Perdana Menteri, Datuk Seri Ismail Sabri Yaakob mengumumkan pembubaran Parlimen pada akhir tahun ini yang mungkin banjir di beberapa tempat.

“Disebabkan saya tidak tahu bila berlakunya banjir dan bila PRU diadakan, maka saya perlu berada pada tahap kesiapsiagaan.
“Malah pihak JBPM juga bersiap sedia berdepan sebarang situasi sekiranya berlakunya banjir, cuma kita tidak tahu ia akan berlaku ataupun tidak,” katanya. – KOSMO! ONLINE


Zakir Naik seru umat Islam manfaatkan media sosial demi dakwah
Oleh AMREE AHMAD

22 September 2022, 6:17 pm
PUTRAJAYA – Kemunculan semula pendakwah asing terkenal, Dr. Zakir Naik ternyata menjadi antara tarikan Konvensyen Antarabangsa Melestari Pembangunan Gerakan Dakwah 2022.
Meskipun kali ini beliau tidak berdebat, namun penampilan eksklusif dirinya bagi memberikan ucap utama program anjuran Yayasan Dakwah Islamiah Malaysia (Yadim) itu tetap memiliki aura tersendiri.
Malahan Tokoh Maal Hijrah 2013 yang berasal dari India dan kini berstatus penduduk tetap Malaysia itu masih petah lagi menyampaikan hujah secara spontan dalam slot Bicara Tokoh.
Dengan tajuk ‘Dakwah: Penyatuan Ummah Antarabangsa Era Norma Baharu’ yang diadakan di sini hari ini, tempoh sejam beliau berucap dirasakan seperti agak singkat.
“Sebenarnya umat Islam di seluruh dunia tidak perlu bimbang memanfaatkan media sosial sebagai wadah dakwah yang berkesan dan mampu menyaingi gerakan anti-Islam,” katanya.
Pada masa sama, beliau memuji pelbagai badan hal ehwal Islam di Malaysia yang aktif dalam penyebaran dakwah dan menangkis bijak serangan musuh Islam daripada pelbagai isu panas.

Konvensyen itu dirasmikan oleh Menteri di Jabatan Perdana Menteri (Hal Ehwal Agama), Datuk Idris Ahmad yang diwakili Ketua Pegawai Eksekutif Yadim, Tuan Kamarul Arief Tuah Soh.
Beliau kemudian turut melancarkan satu lagi penerbitan terbaharu agensi tersebut sempena program itu yang bertajuk ‘International Journal of Islam and Contemporary Affairs’.
Beberapa sesi bicara intelektual yang membabitkan pelbagai ramai akademik Islam termasuk dari Brunei, Singapura dan Indonesia terlibat pada pengisian konvensyen selama dua hari itu. – KOSMO! ONLINE


Gabungan 4 persatuan industri runcit suara pandangan berhubung GEG
Oleh KOSMO!

22 September 2022, 5:51 pm
PETALING JAYA – Cadangan Rang Undang-undang Kawalan Hasil Tembakau dan Merokok 2022 (RUU GEG) masih mendapat perhatian daripada pelbagai pihak dan kini empat persatuan yang terlibat dalam bidang peruncitan menyuarakan pandangan masing-masing.
Mereka  terdiri daripada The Malaysian Singapore Coffeeshop Proprietors’ General Association (MSCSPGA), Malaysian Indian Restaurant Owners Association (PRIMAS), Malaysian Muslim Restaurant Owners Association (PRESMA) dan Federation of Sundry Goods Merchants Associations Malaysia (FSGMAM).
Kesemua persatuan tersebut  meminta Jawatankuasa Pilihan Khas Parlimen (PSSC) untuk RUU GEG dijalankan dengan sewajarnya serta melibatkan secara menyeluruh  semua pihak yang akan terjejas ekoran rang undang-undang GEG.
“Sehingga kini, kami tidak dirujuk mengenai Rang Undang-undang GEG dan tidak menerima sebarang taklimat mengenai pelaksanaan langkah-langkah yang dicadangkan seperti yang dilaporkan oleh media.”, jelas  Presiden MSCSPGA,  Wong Teu Hoon.
Menurut beliau, pihaknya menyokong agenda Kementerian Kesihatan dalam mengurangkan jumlah perokok di Malaysia tetapi apa yang diharapkan adalah pandangan mereka juga patut  didengar dan dalam masa yang sama persatuan turut dijemput untuk berkongsi pendapat.
“Oleh itu, satu perundingan, taklimat dan kajian impak yang komprehensif harus diadakan dengan peruncit supaya kita dapat menambah baik bil GEG bersama-sama,’ katanya dalam kenyataan bersama yang dikeluarkan di sini.

Selain itu, Presiden PRIMAS, J. Suresh menjelaskan, memandangkan Kementerian Kesihatan tidak dapat menyediakan penguatkuasa di setiap kedai runcit maka  peruncit adalah kumpulan yang menjadi barisan hadapan dalam melaksanakan rang undang-undang GEG.
Gambar hiasan
“Pengendali runcit akan menjadi individu penting  untuk menjalankan semakan kad pengenalan pelanggan tertentu sehingga boleh menyebabkan ketegangan tertentu dalam kedai.
“Rang undang-undang itu yang tidak membenarkan mereka yang lahir selepas 2007 bekerja di kedai yang menjual rokok akan menyebabkan kos operasi untuk perniagaan kecil ini akan meningkat dan menyebabkan ramai yang gulung tikar,” jelasnya.
 Pada masa ini, jualan produk tembakau yang sah di kedai runcit membentuk 30 peratus daripada jumlah keuntungan semasa.
GEG akan memberi kesan yang signifikan kepada keuntungan kedai runcit sewaktu negara sedang bersedia untuk menghadapi kemelesetan ekonomi global.
Sementara itu, Presiden FSGMAM, Hong Chee Meng menerangkan, pelaksanaan  GEG adalah tidak mudah untuk menguatkuasakan umur minimum peniaga menjual rokok atau alkohol.
“Undang-undang ini berbeza kerana generasi GEG akan semakin tua setiap tahun,”ujarnya.
Dalam pada itu, Presiden PRESMA, Datuk,  Jawahar Ali Taib Khan menjelaskan, memandangkan ramai peguam sudah mendakwa bahawa GEG bertentangan dengan Perlembagaan Persekutuan maka  peruncit tidak mahu diheret ke mahkamah apabila GEG akhirnya dicabar secara sah.
“GEG mungkin bertentangan dengan Perkara 8 perlembagaan yang mana  Perkara 8 itu menyatakan bahawa undang-undang mesti beroperasi sama ke atas semua orang dalam keadaan yang saksama. Ini bertentangan dengan prinsip kesaksamaan iaitu setiap individu berhak dilayan dalam keadaan yang sama,” jelasnya. -KOSMO! ONLINE


Lima nelayan Vietnam dicekup tangkap ikan secara haram
Oleh TOREK SULONG

22 September 2022, 5:23 pm
PASIR PUTEH – Agensi Penguatkuasaan Maritim Malaysia (APMM) Kelantan menahan lima nelayan warga Vietnam semasa mereka menaiki sebuah bot dan menangkap ikan kira-kira 163.8 batu nautika dari Kuala Tok Bali di sini kelmarin.
Kapal Maritim (KM) Amanah yang melakukan Op Khas Naga Barat dan Ops Damai mengesan bot itu dalam keadaan mencurigakan pada jarak 3.5 batu nautika pada pukul 8.02 pagi.
Pengarah APMM Kelantan, Kepten Maritim Syed Nor Adli Syed Ab. Rahman berkata, menyedari kehadiran Kapal Maritim, tekong bot cuba melarikan diri dan bertindak agresif dengan membuat pergerakan yang berbahaya.
Menurutnya, awak-awak bot itu juga melepaskan tali ke permukaan air untuk menghalang pergerakan kapal peronda.
“Selepas 42 minit mengejar, bot itu dapat ditahan. Pemeriksaan mendapati kesemua nelayan yang ditahan berusia 34 hingga 41 tahun.
“Tekong bot itu jug gagal menunjukkan dokumen kebenaran untuk menangkap ikan di perairan negara,” katanya dalam kenyataan di sini hari ini.

Menurut Syed Nor Adli, pemeriksaan turut mendapati tiada sebarang hasil tangkapan ikan di atas bot berkenaan dipercayai telah dipindahkan ke bot lain.
Keseluruhan rampasan termasuk bot, 1,000 liter diesel, peralatan menangkap ikan, peralatan komunikasi dan navigasi bernilai RM1.23 juta.
“Kelima-lima nelayan yang tidak memiliki dokumen pengenalan diri yang sah dibawa ke Pangkalan Operasi APMM Kelantan di Tok Bali pada pukul 12.15 tengah hari selepas menempuh perjalanan selama 28 jam,” katanya. – KOSMO! ONLINE


Negeri Sembilan belasah Selangor ‘secukup rasa’
Oleh MUHAMMAD RIDUAN MOHD HANAFIAH

22 September 2022, 6:01 pm
SHAH ALAM – Pasukan ragbi lelaki Negeri Sembilan membuktikan mereka kini pencabar utama Sukan Malaysia (Sukma) selepas berjaya melakar kemenangan sulung di Padang Ragbi UiTM hari ini.
Lebih manis ia adalah pingat emas pertama pasukan Negeri Sembilan dalam tempoh 36 tahun sejak sukan ragbi diperkenalkan pada temasya Sukma pada tahun 1986 di Kuala Lumpur.
Pada aksi final sukan dwitahunan tersebut, Negeri Sembilan tampil dengan permainan agresif dan tidak membuka ruang sebelum menyingkirkan pasukan Selangor dengan keputusan 14-0.
Dhia Darwisy Othman dan Ali Imran Mohd Suhaimi meletakkan Negeri Sembilan di hadapan selepas masing-masing bijak mencuri peluang untuk melakukan try.
Amirul Ramzan Amir melengkapkan dua conversion untuk memastikan pasukan Negeri Sembilan terus mendominasi perlawanan akhir tersebut.
Pengurus pasukan, Datuk Wan Sharuddin Datuk Wan Ladin berkata, dia berbangga dengan pencapaian anak-anak buahnya, sekali gus memadam kekecewan empat tahun lalu yang sekadar meraih gangsa di Perak.

“Saya memuji atlet, jurulatih dan pegawai kerana mereka memberikan komitmen sepenuhnya kepada perjuangan itu sejak 2018 hingga sekarang.
“Pada asalnya sasaran kami untuk pertandingan ini adalah untuk menamatkan saingan dalam kelompok empat teratas tetapi kami berjaya melepasinya dengan baik.
“Ini adalah kali pertama kami memenangi pingat emas di Sukma. Prestasi terbaik kami sebelum ini ialah meraih perak yang ketika kami menjadi tuan rumah temasya itu (2004).
“Saya gembira dengan keputusan ini tetapi pada edisi seterusnya kami perlu membina semula pasukan dengan pemain baharu sekiranya ingin mempertahankan kemenangan ini sekali lagi,” katanya sejurus tamat perlawanan sebentar tadi.
Emas dalam kategori wanita menjadi milik pasukan Kedah yang berjaya menundukkan Selangor 17-12 pada perlawanan akhir.
Manakala, Sabah yang menjuarai pingat emas sewaktu di Perak 2018 akur meraih gangsa selepas menumbangkan pasukan Johor 15-0.


Perhilitan Negeri Sembilan selamatkan beruang matahari
Oleh NOR AINNA HAMZAH

22 September 2022, 6:09 pm
JELEBU – Jabatan Perlindungan Hidupan Liar dan Taman Negara (Perhilitan) Negeri Sembilan berjaya menyelamatkan seekor beruang matahari di Kampung Petaseh Hilir di sini, 15 September lalu.
Pengarah Perhilitan Negeri Sembilan, Nurul Ermi Ramli berkata, pihaknya menjalankan operasi menyelamat haiwan tersebut yang memasuki perangkap dipasang mereka.
Menurutnya, beruang matahari itu memasuki perangkap sehari selepas ia dipasang oleh Perhilitan Negeri Sembilan.
“Beruang matahari itu dilaporkan berkeliaran di kawasan kampung oleh orang awam dan berdasarkan aduan yang dibuat, pihak jabatan bertindak memasang perangkap bagi menangkapnya.
“Haiwan jantan dewasa itu mempunyai anggaran berat antara 70 hingga 80 kilogram berusia antara tiga hingga empat tahun,” katanya dalam kenyataan hari ini.
Perhilitan Negeri Sembilan melakukan operasi menangkap beruang matahari.
Dalam pada itu, Nurul Ermi berkata, hasil pemeriksaan oleh doktor veterinar jabatan mendapati beruang matahari tersebut berada dalam keadaan sihat dan tiada sebarang kecederaan.

Sehubungan itu menurutnya, pihak jabatan bertindak melepaskan semula haiwan itu ke habitat asal. – KOSMO! ONLINE


Erry terkilan isu doping angkat berat tidak kunjung padam
Oleh MUHAMMAD RIDUAN MOHD HANAFIAH

22 September 2022, 6:17 pm
ATLET angkat berat negara, Erry Hidayat menegaskan, dia akan mengambil tindakan sama dalam menangani isu doping jika menjadi Presiden Persekutuan Angkat Berat Malaysia (PABM).
Pada Isnin lalu, Presiden PABM, Datuk Ayub Rahmat mengambil tindakan drastik apabila menarik diri untuk mengendalikan Sukan Malaysia (Sukma) MSN 2022 susulan tindakan untuk menggantung kontinjen yang terpalit dalam isu doping tidak disambut baik.
Pemenang pingat perak Sukan Komanwel itu berkata, dia terkejut selepas mendengar mengenai tiga atlet angkat berat yang didapati positif.
Justeru, dia terkilan selepas usaha dia dan atlet kebangsaan lain yang bertungkus lumus untuk membersihkan nama baik sukan tersebut sekali lagi dicemari.
Tahun lalu, skuad angkat berat kebangsaan dibubarkan bagi proses pembersihan gara-gara kes doping.
“Sudah tentu ia sangat mengecewakan, ia mencemarkan imej sukan itu. Saya, Mohamad Aniq Kasdan dan Muhammad Aznil Bidin telah cuba sedaya upaya untuk membantu membersihkan imej sukan itu.

“Kami berkorban dan terus berlatih semasa pasukan dibubarkan walaupun tidak menerima sebarang gaji.
“Selepas masalah doping dikesan semula, saya juga kecewa dan pasti saya juga akan mengambil tindakan yang sama jika saya menjadi presiden PABM.
“Saya nasihatkan kepada semua junior supaya berhati-hati dengan apa yang anda makan. Sentiasa periksa dahulu, pil diet, ubat asma dan juga makanan atau meninuman yang boleh menyebabkan ujian positif.
“Saya jadi sampai trauma dan hari ini bila saya meninggalkan minuman saya akan buang dan buka botol baru. Kita tidak tahu niat orang di luar sana,” katanya.
Erry yang beraksi bersama pasukan Wilayah Persekutuan berjaya meraih pingat emas di Kompleks Kejiranan Presint 11, Putrajaya walaupun bersaing dalam kelas 81 kilogram (kg) berbanding acara kegemarannya iaitu 73kg. – KOSMO! ONLINE


Isteri ditikam suami kerana curang dalam mimpi
Oleh KOSMO!

22 September 2022, 5:51 pm
BRASILIA – Seorang lelaki di Planaltina, Brazil dituduh menikam isterinya selepas terjaga dari mimpi yang memaparkan wanita itu menjalinkan hubungan sulit, lapor akhbar Mirror UK semalam.
Lelaki berusia 37 tahun itu menikam isteri yang dikahwininya sejak 13 tahun lalu pada  leher, tulang selangka dan tangan dalam  kejadian di rumah mereka.
Insiden dikatakan berlaku pada 9 Ogos lalu, manakala suspek melarikan diri dan ditahan lima minggu kemudian.
Menurut polis, pasangan suami isteri yang memiliki  empat anak itu bertengkar di tengah malam selepas suspek bermimpi pasangannya menjalinkan hubungan sulit.
Suspek yang identitinya tidak didedahkan oleh polis, mengambil sebilah  pisau dan dikatakan mengugut mangsa ketika bertanya tentang mimpinya.
Mangsa menafikan sebarang salah laku dan meyakinkannya bahawa itu hanyalah khayalan lelaki berkenaan.

Menyangka perkara tersebut selesai, mangsa kembali menyambung tidur,  namun suspek dipercayai masih teringat-ingat akan mimpinya hingga menimbulkan rasa marah.
Lelaki itu kemudiannya mengambil pisau dan menikam badan mangsa berulang kali.
Bagaimanapun, isterinya bernasib baik kerana berjaya melarikan diri daripada  serangan itu dan dibawa ke hospital oleh jiran-jiran.
“Suspek  dikatakan tidak berpuas hati dengan penjelasan isterinya kerana menganggap mimpinya sebagai petunjuk sebelum mengambil pisau dan menikam mangsa.
“Wanita itu sempat melarikan diri dan sedang dirawat di sebuah hospital perbandaran,” kata ketua polis tempatan, Thiago Cesar.
César berkata,  lelaki itu mengaku melakukan jenayah itu dan dia mempunyai rekod jenayah lampau.
Dia kini berdepan pertuduhan cubaan membunuh. – Agensi


Mahkamah: Keterangan Bella bersambung lagi esok
Oleh NUZULSHAM SHAMSUDDIN

22 September 2022, 5:39 pm
KUALA LUMPUR – Saksi kanak-kanak yang juga remaja sindrom down Bella akan menyambung keterangannya lagi esok dalam perbicaraan pengasas Rumah Bonda Siti Bainun Ahd. Razali yang didakwa mengabai dan menganiayanya.
Hakim Mahkamah Sesyen Izralizam Sanusi menangguhkan perbicaraan secara tetutup hari ini selepas pihak pembelaan belum selesai melakukan pemeriksaan balas terhadap Bella.
Terdahulu Bella yang juga saksi pendakwaan ke-18 mula memberi keterangan bermula pukul 10.30 pagi dan selesai pukul 4.15 petang.
Hari ini remaja berusia 13 tahun itu memberi keterangan secara tertutup mengikut Akta Keterangan Saksi Kanak-Kanak 2007 yang hanya boleh dilihat hakim dan pihak-pihak yang dibenarkan.
Semasa prosiding, pihak pendakwaan dan peguam hanya mendengar suara saksi berkenaan tanpa melihat secara fizikal yang mana Bella ditempatkan dalam satu bilik khas dan keterangannya didengar melalui rangkaian secara langsung dalam mahkamah.
Terdahulu sebelum prosiding bermula pagi tadi, Timbalan Pendakwa Raya Zilfinaz Abbas memaklumkan kepada mahkamah, keterangan Bella dalam perbicaraan kes itu akan dijalankan secara tertutup.

Ini kerana Bella adalah mangsa selain merupakan saksi pendakwaan kanak-kanak yang mana keterangannya tidak boleh dilaporkan oleh media dan mana-mana pihak.
Zilfinaz berkata, pada prosiding sebelum ini, pihaknya telah memohon supaya seorang perantara dan peneman Bella dilantik mengikut peruntukan di bawah Akta Keterangan Saksi Kanak-Kanak 2007 untuk berada bersama remaja itu di sebuah bilik lain semasa perbicaraan dijalankan.
Dua individu ialah pegawai psikologi dari Jabatan Peguam Negara, Dr. Nor Jumawaton Shahruddin selaku perantara dan pegawai dari Jabatan Kebajikan Masyarakat (JKM), Noor Faiidah Mohamed selaku peneman Bella.
Mendengar perkara itu, Hakim Izralizam kemudian berkata, mahkamah sebelum ini telah membenarkan dua pelantikan individu selain menegaskan Bella adalah saksi kanak-kanak yang kurang upaya.
Justeru mahkamah membenarkan permohonan pendakwaan supaya prosiding itu dijalankan secara tertutup dan mengarahkan orang awam untuk meninggalkan galeri awam sebelum prosiding bermula.
Siti Bainun, 30, mengaku tidak bersalah atas dua pertuduhan mengabai dan menganiaya remaja perempuan itu sehingga menyebabkan mangsa mengalami kecederaan fizikal serta emosi.
Dia didakwa melakukan perbuatan itu di sebuah kondominium di Wangsa Maju antara Februari dan Jun 2021 mengikut Seksyen 31(1)(a) Akta Kanak-Kanak 2001, yang membawa hukuman maksimum penjara 20 tahun atau denda RM50,000 atau kedua-duanya jika sabit kesalahan. – KOSMO! ONLINE


Ada ‘tangan ghaib’ cuba halang Tok Mat bertanding di Parlimen?
Oleh KOSMO!

22 September 2022, 5:28 pm
PETALING JAYA – Desas-desus berhubung usaha untuk menghalang Timbalan Presiden UMNO, Datuk Seri Mohamad Hasan bertanding Parlimen kini tular di media sosial.
Menerusi satu perkongsian di laman Facebook Penerangan Pemuda Rembau, usaha yang dilakukan oleh ‘tangan ghaib’ itu akan merugikan parti itu sendiri pada masa akan datang.
Menurut penulis yang hanya dikenali sebagai Ustaz itu berkata, UMNO tidak boleh mensia-siakan tokoh politik seperti Tok Mat Hasan kerana kebolehan dan ketokohannya telah terserlah sehingga ke arena antarabangsa.
“UMNO perlu bangkit dan sifat-sifat buruk yang menjadi budaya sekian lama perlu dihapuskan serta-merta. Apa salahnya Tok Mat Hasan diangkat ke Dewan Rakyat?
“Kalau orang melihat KJ (Khairy Jamaluddin Abu Bakar) sebagai Ahli Parlimen yang berani, percayalah bahawa Tok Mat Hasan berkali lagi lebih lantang dan berani dari itu,” ujar penulis.
Ustaz menambah, Tok Mat Hasan juga terserlah jati dirinya sebagai Melayu dan pemikirannya serta agendanya untuk mengangkat martabat Melayu jelas semasa beliau menjadi Menteri Besar.

Katanya, kesungguhan Tok Mat Hasan untuk memartabatkan Islam di Negeri Sembilan juga tidak kurang hebatnya sehinggakan bangunan tertinggi di Seremban iaitu bangunan Majlis Agama Islam Negeri Sembilan (MAINS) ada kalimah Allah di puncaknya.
“Kaum-kaum lain juga tidak diabaikan, Tok Mat Hasan adalah Adun Rantau yang mempunyai pengundi India dan Cina yang agak besar. Kebajikan mereka setiap masa dijaga meskipun undi mereka belum pasti diperolehi,” ujarnya.
Justeru Ustaz berkata, Tok Mat Hasan perlu dicalonkan sebagai Ahli Parlimen kerana beliau kini ialah Timbalan Presiden UMNO dan sememangnya layak bertanding sebagai calon Barisan Nasional (BN) di Parlimen. – KOSMO! ONLINE


Tekong darat serang anggota PGA guna parang maut ditembak
Oleh ROSALWANI CHE SOH

22 September 2022, 5:36 pm
PASIR MAS – Tindakan seorang tekong darat menyerang anggota Pasukan Gerakan Am (PGA) Batalion 9 dengan parang berakhir dengan dia mati ditembak di Jeram Perdah di sini awal pagi tadi.
Dalam kejadian pukul 1.04 pagi itu, suspek yang berusia dalam lingkungan 30-an bertindak di luar jangkaan semasa anggota PGA mengawal sempadan Malaysia-Thailand di negeri ini.
Pemangku Ketua Polis Kelantan, Datuk Muhamad Zaki Harun berkata, sebelum itu, anggota PGA ternampak kelibat sekumpulan pendatang asing tanpa izin (PATI) masuk ke negara ini secara haram.
Semasa cuba menahan suspek, lelaki itu berlari ke arah anggota itu untuk menyerangnya sambil memegang parang.
“Anggota itu melepaskan satu das tembakan ke arah bahu kiri suspek untuk mempertahankan diri.
“Pemeriksaan mendapati suspek masih bernyawa dan sebilah parang turut ditemui bersamanya,” katanya dalam kenyataan di sini hari ini.

Menurut beliau, lelaki itu kemudian dibawa ke Hospital Pasir Mas di sini untuk mendapatkan rawatan, namun suspek disahkan meninggal dunia pada pukul 2.12 pagi.
Pemeriksaan mendapati lelaki itu tidak mempunyai parut suntikan Bacillus Calmette Gurrain (BCG) berkemungkinan bukan rakyat tempatan.
“Suspek dipercayai bertindak sebagai tekong darat yang menyeludup masuk PATI sebelum dibawa ke lokasi persembunyian.
“Dalam operasi itu, PGA menangkap tujuh PATI warga Myanmar termasuk dua wanita di lokasi kejadian. Turut dirampas sepucuk pistol Styer bersama peluru dan sebilah parang,” katanya.
Kes disiasat mengikut Seksyen 307 Kanun Keseksaan, Seksyen 39 Akta Senjata 1960 , Seksyen 55 E dan Seksyen 6(1)(c) Akta Imigresen 1959/63. – KOSMO! ONLINE


Tindakan tegas buat peserta himpunan #NyawaDuluBaruPRU
Oleh AZMI NORDIN

22 September 2022, 4:49 pm
PETALING JAYA – Polis Diraja Malaysia (PDRM) mengeluarkan amaran akan mengambil tindakan tegas sepertimana yang diperuntukan oleh undang-undang jika himpunan #NyawaDuluBaruPRU diadakan Sabtu ini.
Menurut PDRM, setakat ini pihaknya tidak menerima sebarang notis pemakluman berkaitan himpunan daripada Parti Ikatan Demokratik Malaysia (Muda) mengikut peruntukan undang-undang.
“Polis juga telah menasihatkan penganjur supaya tidak mengadakan himpunan ini.
“Jika diadakan juga, pihak polis akan mengambil tindakan tegas sepertimana yang diperuntukan oleh undang-undang. Orang ramai dinasihatkan juga supaya tidak menyertai himpunan ini,” ujarnya.
Terdahulu, media melaporkan Muda berhasrat mengadakan perhimpunan pada Sabtu ini bagi membantah pilihan raya umum (PRU) diadakan dalam masa yang terdekat.
Himpunan #NyawaDuluBaruPRU dikatakan sebagai maklum balas kepada kenyataan Presiden UMNO, Datuk Seri Ahmad Zahid Hamidi bahawa Barisan Nasional (BN) bersedia meredah banjir untuk berkempen sekiranya pilihan raya diadakan tahun ini.

Protes itu dijadualkan berlangsung sekitar pukul 4 petang di hadapan sebuah pusat beli-belah di Jalan Tuanku Abdul Rahman, Sabtu ini.-KOSMO! ONLINE.


Mahkamah: Dua lelaki simbah cat didenda RM12,300
Oleh MOHD. RAFIE AZIMI

22 September 2022, 4:30 pm
ALOR SETAR – Dua lelaki dihadapkan ke Mahkamah Majistret di sini hari ini atas tuduhan melakukan khianat serta menakutkan dengan cara membaling cat dan menampal notis amaran di rumah mangsa pada 10 September lalu.
Tertuduh iaitu Mohd. Nain Ismail, 38, yang merupakan pesawah dan Asmadi Abu Hassan, 41, tukang rumah masing-masing mengaku bersalah atas empat pertuduhan yang dihadapi mereka.
Dua pertuduhan dibacakan di hadapan Majistret Norhidayah Mohd. Noor, manakala dua lagi pertuduhan dibacakan di hadapan Majistret Muhammad Zul Hilmi Latif.
Bagi semua pertuduhan itu, Mohd. Nain dan Asmadi masing-masing didenda sebanyak RM12,300.
Mereka didakwa secara bersama menyimbah cat ke rumah seorang individu sehingga mengakibatkan kerugian RM500.
Mereka juga didakwa secara bersama menakutkan secara jenayah ke atas seorang wanita berusia 50 tahun dengan cara menampal notis tertera amaran supaya membayar hutang.

Kedua-dua kesalahan itu dilakukan di sebuah rumah di Taman Desa Anggerik, Jalan Perak pada pukul 2.38 petang hingga 2.39 petang, 10 September lalu,
Mereka didenda RM3,000 bagi setiap pertuduhan tersebut dan diarah menjalani hukuman penjara12 bulan jika gagal membayar denda.
Sementara itu, di Mahkamah Majistret berasingan, mereka berdua didakwa secara bersama menyimbah cat di sebuah rumah di Kampung Haji Burhan dengan kerugian RM3,000.
Bagi pertuduhan kedua pula, mereka didakwa menampal notis bertulis ugutan secara jenayah di rumah sama di Jalan Langgar di sini pada pukul 2.11 petang hingga 2.12 petang, 10 September lalu. – KOSMO! ONLINE


Penjual tudung hadapi 166 tuduhan tipu, pinjam duit kekasih
Oleh MUHAMMAD AYMAN GHAFFA

22 September 2022, 4:22 pm
KOTA BHARU – Seorang penjual tudung didakwa di Mahkamah Sesyen di sini hari ini atas 166 pertuduhan menipu kekasihnya yang dikenali secara dalam talian dengan meminjam wang berjumlah RM483,570 menggunakan identiti lain dalam tempoh dua tahun.
Tertuduh, Natasha Adini Abdullah, 27, mengaku tidak bersalah selepas kesemua pertuduhan itu dibacakan selama tiga jam oleh jurubahasa di hadapan Mohd. Zul Zakiqudin Zulkifli.
wanita itu didakwa menipu mangsa berusia 32 tahun dengan cara memperdaya lelaki itu untuk meminjam wang dengan menyamar sebagai Nur Farah Alisya.
Perbuatan itu mendorong mangsa membuat 166 transaksi pindahan wang antara RM300 dan RM10,000 yang kesemuanya berjumlah RM483,570 ke dalam satu akaun bank atas nama Natasha Adini Abdullah.
Kesalahan itu dilakukan di mesin pengeluaran automatik (ATM) sebuah bank di sini pada 3 Julai 2018 hingga 6 Ogos 2020.
Pendakwaan dijalankan mengikut Seksyen 420 Kanun Keseksaan yang membawa hukuman penjara maksimum 10 tahun, sebatan dan denda.

Pendakwaan dikendalikan Timbalan Pendakwa Raya, Abu Arsalnaa Zainal Abidin manakala tertuduh tidak diwakili peguam.
Terdahulu, Abu Arsalnaa menawarkan jaminan RM285,000 untuk kesemua pertuduhan yang dihadapi wanita itu.
Natasha Adini dalam rayuannya memohon jaminan yang rendah. Mahkamah membenarkan wanita itu diikat jamin RM28,700 bagi kesemua pertuduhan berserta syarat tambahan perlu melapor diri di balai polis berdekatan dan tidak mengganggu saksi pendakwaan.
Tertuduh tidak membayar jaminan. Sebutan semula kes ditetapkan pada 23 Oktober ini. – KOSMO! ONLINE


MTIB tidak terlibat dengan pembalakan hingga berlaku banjir lumpur
Oleh ROSLIZA MOHAMED

22 September 2022, 5:13 pm
KOTA BHARU – Lembaga Perindustrian Kayu Malaysia (MTIB) tidak terlibat secara langsung dengan projek ladang atau pembalakan sehingga menyebabkan berlaku kejadian banjir lumpur.
Pengerusi MTIB, Datuk Hishamudin Abdul Karim berkata, ini kerana, MTIB hanya bertindak sebagai sebuah badan mempromosi supaya kawasan yang ada untuk perladangan hutan.
“Jika hendak kaitkan MTIB dengan masalah banjir itu adalah tidak kena.
“Ramai yang keliru apabila mereka kaitkan pembalakan dengan MTIB. Sebenarnya MTIB tidak terbabit secara khusus dengan pembalakan,” katanya ketika diminta mengulas berhubung kejadian banjir lumpur yang berlaku di beberapa negeri sebelum ini.
Terdahulu, Hishamuddin hadir merasmikan Pameran Perabot Dan Gaya Hidup Berasaskan Kayu Wilayah Timur 2022 di sebuah pusat beli-belah di Tunjong di sini hari ini.
Mengulas lanjut, Hishamuddin berkata, MTIB akan mengambil kayu hutan mengikut kesesuaian untuk dijadikan produk mengikut prosedur apabila penebangan balak dilakukan pihak berkaitan. – KOSMO! ONLINE


Tangguh dulu PRU-15 jika banjir benar-benar berlaku
Oleh NUR ALWANI ZAFIRAH KHAIRUL

22 September 2022, 5:17 pm
PETALING JAYA – Ketua Pemuda UMNO, Datuk Asyraf Wajdi Dusuki mencadangkan agar Pilihan Raya Umum ke-15 (PRU-15) diadakan lebih awal iaitu sebelum negara memasuki musim tengkujuh.
Katanya, cadangan untuk Dewan Rakyat dibubarkan pada Oktober adalah langkah terbaik sekiranya PRU-15 ingin diadakan pada tahun ini iaitu sebelum ramalan hujan lebat seperti mana yang dikeluarkan oleh Jabatan Meteorologi Malaysia (MetMalaysia) menjelang hujung November nanti.
“Saya juga bersetuju bahawa PRU wajar ditangguhkan jika banjir benar-benar berlaku.
“Persoalannya bolehkah PRU diadakan sebelum musim banjir?” soalnya dalam satu hantaran di Facebook hari ini.
Asyraf Wajdi seterusnya mencadangkan Parlimen dibubar pada awal Oktober terutamanya pada 7 sehingga 10 Oktober ini, iaitu tarikh Belanjawan 2023 dijadual dibentangkan.
“Umpamanya jika dibubar pada awal Oktober, maka PRU-15 dapat dan sempat dibuat pada awal November, iaitu dua hingga tiga minggu sebelum ramalan hujan lebat,” katanya.

Katanya lagi, Suruhanjaya Pilihan Raya (SPR) juga mampu membuat persiapan yang sewajarnya meskipun mereka hanya mempunyai masa selama empat minggu.
“Kalau ikut rekod PRU-14 ialah, Parlimen dibubar pada 7 April 2018 dan SPR buat PRU pada 8 Mei 2018 (dalam masa kurang empat minggu).
“Makanya, berdasarkan kepada rekod kerja SPR, PRU yang lepas dan mengambil kira ramalan banjir MetMalaysia yang menjadi nas dan dalil utama masa kini, membuktikan kita masih sempat dan dapat mengadakan PRU sebelum musim banjir tahun ini jika dewan dibubar awal Oktober,” ujarnya. – KOSMO! ONLINE


Tuntutan palsu: Bekas pengurus kanan agensi kerajaan direman
Oleh EDDY AQMAL MOHAMED HAMIDI

22 September 2022, 5:03 pm
PUTRAJAYA – Seramai dua lagi individu termasuk seorang bekas pengurus kanan di sebuah agensi kerajaan direman dua hari berhubung kes mengemukakan tuntutan palsu.
Perintah reman dikeluarkan Majistret Irza Zulaikha Rohanuddin selepas permohonan dibuat Suruhanjaya Pencegahan Rasuah Malaysia (SPRM) di Mahkamah Majistret di sini pagi tadi.
Menurut sumber, kedua-dua suspek berusia dalam lingkungan 50-an itu ditahan di Ibu Pejabat SPRM di sini pada pukul 7.30 petang semalam ketika hadir memberikan keterangan.
“Bekas pengurus kanan agensi kerajaan dan pemilik syarikat berkaitan digital itu direman bagi membantu siasatan berhubung kes mengemukakan tuntutan palsu bagi program latihan berkaitan teknologi digital.
“Kes tersebut dipercayai melibatkan dua buah syarikat yang dibayar tuntutan masing-masing lebih RM19 juta dan RM7 juta bagi menjalankan program latihan dari 2016 hingga 2020, namun latihan tersebut tidak dilaksanakan,” katanya.
Sementara itu, Pengarah Kanan Bahagian Operasi Khas SPRM, Datuk Tan Kang Sai memberitahu, kes disiasat mengikut Seksyen 18 Akta SPRM 2009.

Kosmo! Online semalam melaporkan lima individu direman tiga hari sehingga esok bagi membantu siasatan kes mengemukakan tuntutan palsu bagi program latihan berkaitan teknologi digital.
Empat lelaki dan seorang wanita berusia 37 hingga 50 tahun itu dipercayai mengemukakan tuntutan palsu bagi program latihan berkaitan teknologi digital kepada sebuah agensi kerajaan sedangkan latihan tersebut tidak dilaksanakan. – KOSMO! ONLINE


Dakwaan Perdana Menteri gagal tidak berasas
Oleh MARLIA ZAKARIA

22 September 2022, 4:43 pm
KUALA LUMPUR – Setiausaha Politik Perdana Menteri, Datuk Syed Fazmi Sayid Mohamad menyifatkan kenyataan bahawa rakyat lebih berpuas hati dengan kepimpinan presiden Bersatu, Tan Sri Muhyiddin Yassin berbanding Datuk Seri Ismail Sabri Yaakob adalah tidak berasas.
Menurutnya, kenyataan tersebut tidak berlandaskan fakta yang tepat dan boleh dipertikaikan.
“Berdasarkan fakta, berlaku banyak peningkatan di bawah pemerintahan Ismail Sabri sejak mengambil alih tapuk pimpinan Ogos tahun lalu.
“Baru-baru ni Menteri Kewangan, Tengku Datuk Seri Zafrul Tengku Abdul Aziz telah bentangkan Keluaran Dalam Negeri Kasar (KDNK) mencapai 8.9 peratus iaitu kadar tertinggi di Asia Tenggara dan dapat kurangkan kadar pengangguran sebanyak 3.8 peratus selain dapat mengawal inflasi.
“Berdasarkan tindakan kerajaan, ia demi kesenangan rakyat. Kalau nak kata gagal kita dah tunjukkan fakta bahawa kerajaan dalam proses yang betul, ke arah pemulihan. Jadi pada saya tiada istilah gagal,” katanya.
Beliau berkata demikian ketika diminta mengulas kenyataan bekas setiausaha sulit Muhyiddin Yassin, Datuk Dr. Marzuki Mohamad, yang mendakwa rakyat lebih berpuas hati dengan kepimpinan presiden Bersatu itu berbanding Perdana Menteri kini.

Marzuki berkata, kajian Merdeka Centre for Opinion merekodkan markah Ismail Sabri menurun secara konsisten dengan purata 45 peratus sejak awal tahun ini serta markah di bawah paras 50 peratus ini adalah markah gagal.
Pada masa sama, Syed Fazmi turut meraikan 47 orang kanak-kanak Orang Kelainan Upaya (OKU) dari Pertubuhan Kebajikan Pemulihan Dalam Komuniti (PKPDK), Maharani, Muar dengan mengadakan lawatan ke Skybridge, Aquaria dan sekitar Menara Berkembar Petronas (KLCC) .
Program tersebut merupakan program tanggungjawab sosial korporat (CSR) Jabatan Perdana Menteri (JPM) dengan kerjasama Petronas. – KOSMO! ONLINE


Agong, Raja Permaisuri selamat tiba dari UK
Oleh NUR HUDA MUSA

22 September 2022, 5:01 pm
PETALING JAYA – Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah dan Raja Permaisuri Agong, Tunku Hajah Azizah Aminah Maimunah Iskandariah selamat kembali ke tanah air hari ini selepas mengadakan lawatan khas selama enam hari ke London, United Kingdom (UK) bermula 16 September lalu.
Istana Negara menerusi hantaran di Facebook berkata, pesawat khas yang membawa Seri Paduka Baginda berdua serta delegasi mendarat di Kompleks Bunga Raya, Lapangan Terbang Antarabangsa Kuala Lumpur (KLIA), Sepang pada pukul 11.30 pagi.
“Lawatan khas itu bagi memenuhi jemputan rasmi kerajaan UK untuk memberi penghormatan terakhir kepada Ratu Elizabeth II yang mangkat pada 8 September lepas.
“Keberangkatan tiba Seri Paduka Baginda berdua disambut Timbalan Menteri Luar, Datuk Kamarudin Jaffar dan Timbalan Ketua Setiausaha Kanan, Jabatan Perdana Menteri, Datuk Sollehuddin Alyubi Zakaria,” katanya hari ini.
Sejurus ketibaan, Seri Paduka Baginda berdua berkenan melintasi barisan Kawalan Kehormatan Setempat oleh Batalion Pertama Rejimen Renjer Diraja (RRD) diketuai Mejar Ammar Badrul Zaman.
Istiadat menyambut keberangkatan tiba itu disusuli dengan bacaan doa oleh Pegawai Agama Istana Negara, Datuk Munir Md. Salleh. – KOSMO! ONLINE


Kerajaan jimat RM270 juta dalam sistem parol
Oleh HARIS FADILAH AHMAD

22 September 2022, 4:57 pm
TEMERLOH – Pelaksanaan sistem parol dan Perintah Kehadiran Wajib (PKW) amat signifikan kerana bukan sahaja memberikan kesan positif kepada banduan malah dapat menjimatkan perbelanjaan kerajaan.
Timbalan Menteri Dalam Negeri, Datuk Seri Ismail Mohamed Said berkata, sistem parol dan PKW dapat menjimatkan perbelanjaan pengurusan Jabatan Penjara Malaysia sebanyak RM270 juta setahun.
“Seramai 4,129 banduan kategori Orang Bebas Berlesen (OBB) dan Orang Di Parol (ODP) oleh Jabatan Penjara Malaysia menjalani Perintah Kehadiran Wajib (PKW) di Pahang termasuk seorang pesalah syariah sejak sistem parol bermula pada 2008.
“Melalui sistem parol dan PKW bekas banduan diambil bekerja sama ada di sektor pertanian dan pembuatan oleh pihak swasta dan pengusaha individu dan program ini mendapat reaksi positif daripada masyarakat dan pihak swasta untuk membina kehidupan seperti biasa,”katanya pada Program Outreach bersama Timbalan Menteri Dalam Negeri anjuran Jabatan Penjara Malaysia di sini hari ini.
Menurut Ismail, program ini cukup signifikan dan memperolehi kesan positif terhadap ODP dan OBB terutama dalam membina masa hadapan mereka yang lebih baik.
Katanya, program yang diadakan merupakan salah satu program yang berkala dan sentiasa diadakan dengan melibatkan kan ODP dan OBB mereka yang di bawah PKW telah dibantu oleh majikan, pemimpin masyarakat, keluarga dan masyarakat setempat.

“Program yang dilaksanakan oleh pihak Jabatan Penjara Malaysia ini memberi kesan yang terbaik terutama majikan yang menerima bekas banduan yang mempunyai kemahiran dilatih semasa dalam penjara bekerja di tempat masing-masing.
“Cabaran yang paling besar ialah untuk mereka menyesuaikan diri dan mendapatkan penerimaan masyarakat dan oleh itu pihak pengurusan sistem parol di negeri dan dan daerah sentiasa komited memberikan bantuan,”katanya.
Sementara itu beliau yang juga Ahli Parlimen Kuala Krau berkata bagi memastikan kejayaan, pematuhan perintah sistem parol wajar ditingkatkan dan seterusnya dapat memberi keyakinan bagi mengurangkan stigma negatif masyarakat terhadap ODP dan OBB.
“Pendidikan komuniti ke atas OBB dan ODP sentiasa digerakkan agar masyarakat memahami dengan memberi sokongan dan kerjasama membantu menjayakan sistem parol dan pelepasan banduan secara berlesen ini,”ujarnya. – KOSMO! ONLINE


KASA giat laksana persiapan hadapi banjir
Oleh MOHD AZLI ADLAN

22 September 2022, 4:52 pm
DUNGUN – Persiapan menghadapi banjir pada musim tengkujuh bermula bulan November ini sedang giat dijalankan agensi di bawah Kementerian Alam Sekitar (KASA).
Menteri Alam Sekitar, Datuk Seri Tuan Ibrahim Tuan Man berkata, antara persiapan yang sedang dilakukan ialah penyelenggaraan pintu air, pemasangan pam air dan kerja-kerja mendalamkan kawasan takungan air di kawasan berisiko banjir di seluruh negara.
“Kesemua kerja-kerja persiapan terbabit dilakukan di ratusan kawasan-kawasan ‘hotspot’ (berisiko tinggi) banjir yang telah dikenal pasti di seluruh negara.
“Ia bagi memastikan semua aset itu berfungsi dengan baik pada musim tengkujuh nanti,” katanya selepas melancarkan projek pemuliharaan muara Sungai Dungun di sini hari ini.
Dalam perkembangan sama, Tuan Ibrahim memberitahu, sebanyak 50 empangan sabo sedang dibina secara berperingkat di kawasan berisiko berlaku kejadian kepala air di seluruh negara.
Jelas beliau, empangan itu kelak akan berfungsi sebagai penahan puing termasuk bongkah batuan dan kayu selain melambatkan aliran air sekiranya berlaku fenomena kepala air di kawasan terlibat.

“Ia bertujuan untuk mengurangkan impak kepala air yang dikhuatiri bakal menjejaskan keselamatan pengunjung atau penduduk setempat,” katanya. – KOSMO! ONLINE


Sukma: Terengganu ungguli perebutan ibu pingat emas
Oleh MOHD. FITRIE MUHAMAD

23 September 2022, 10:57 pm
PENANTIAN 12 tahun Terengganu untuk dikalungkan ‘ibu pingat emas’ Sukan Malaysia (Sukma) dalam acara bola sepak akhirnya terlaksana apabila menewaskan Pulau Pinang 2-0 pada aksi final di Stadium Bolasepak Kuala Lumpur, sebentar tadi.
Walaupun pengendalinya, Badrul Afzan Razali bersikap rendah diri dengan menyifatkan Pulau Pinang adalah lawan sukar, kualiti dan pengalaman dimiliki pemain skuad Peteh jelas menghadirkan jurang antara kedua-dua pasukan.
Pulau Pinang yang memburu kejuaraan sulung harus menyalahkan diri sendiri kerana gagal menyempurnakan beberapa peluang terbaik khususnya di babak pertama.
Terdahulu, daripada segi peluang yang dicipta, aksi lebih berpihak kepada Pulau Pinang namun beberapa percubaan terbaik gagal disudahkan dengan sempurna malah penjaga gol Terengganu, Nor Hakem Hamidun juga cipta sensasi apabila tampil cemerlang melakukan aksi menyelamat.
Minit ke-24, nasib akhirnya lebih berpihak kepada Terengganu yang membuka jaringan menerusi ketua pasukan, Muhammad Safwan Mazlan sekaligus meletakkan Pulau Pinang dalam situasi terdesak untuk buru gol penyamaan.
Seterusnya, wakil Pantai Timur itu terus mendominasi perlawanan sebaliknya tiada tambahan jaringan mampu dihasilkan.

Walaupun beberapa kali berjaya menyelinap masuk ke dalam kotak penalti Terengganu, kreativiti Pulau Pinang di babak kedua seakan hilang apabila dilihat seperti kekeringan idea untuk mencipta gerakan lebih merbahaya.
Seterusnya, situasi tertekan nyata menjejaskan corak permainan Pulau Pinang dan kesempatan itu membuka ruang buat Terengganu pamer aksi lebih tersusun
Minit ke-86, sisa berjuangan Pulau Pinang akhirnya menemui titik noktah apabila Muhammad Aidil Azuan tertampan bola ke gawang sendiri untuk menghadiahkan gol kedua Terengganu.
Pingat gangsa dimenangi Selangor yang menewaskan Wilayah Persekutuan 3-1 di Stadium Universiti Kebangsaan Malaysia (UKM). – KOSMO! ONLINE.


Hospital mungkin hadiah terakhir untuk Rembau – KJ
Oleh NOR AINNA HAMZAH

23 September 2022, 11:03 pm
REMBAU – “Mungkin hadiah terakhir saya buat Parlimen Rembau…,” seloroh Menteri Kesihatan, Khairy Jamaluddin Abu Bakar ketika berucap sempena Majlis Perasmian Hospital Rembau, di sini, hari ini.
Beliau yang juga Ahli Parlimen Rembau itu berkata, Hospital Rembau yang hanya berstatuskan hospital daerah sebelum ini akan dinaik taraf kepada Hospital Pakar Minor.
Menurutnya, langkah itu adalah mengambil kira kesesakan Hospital Tuanku Jaafar (HTJ) di Seremban yang menerima pesakit terlalu ramai.
“Dengan naik taraf ini, penduduk akan menerima rawatan kepakaran di sinI, memendekkan tempoh masa pesakit untuk menerima rawatan pakar. Sejajar dengan itu, KKM akan melengkapkan dewan bedah kedua di hospital ini dengan peralatan baharu melibatkan anggaran kos RM 9 juta.
“Satu unit mesin CT Scan akan diberikan kepada Hospital Rembau dan penempatan pakar pula akan dilaksanakan secara berfasa dalam bidang radiologi, pembedahan, ortopedik, anestesiologi, pediatrik, obstetrik dan ginekologi,” katanya.
Sementara itu, Khairy Jamaluddin memberitahu, pihaknya telah mengenal pasti 13 projek sakit di seluruh negara yang meliputi pelbagai jenis fasiliti di bawah kementerian berkenaan.

Ujar Khairy Jamaluddin, projek sakit berkenaan terdapat di pelbagai negeri membabitkan fasiliti seperti hospital, kuartes, klinik kesihatan dan lain-lain lagi.
“Sebagai contoh, sekarang ni kita berdepan projek sakit Hospital Papar (Sabah)… agak lewat progress tetapi dengan langkah-langkah KKM, langkah-langkah Jabatan Kerja Raya (JKR) kita telah berjaya mengurangkan kelewatannya.
“Jadi sekarang ni projek sakit di bawah KKM adalah 13 sedang dipercepatkan prosesnya melalui proses lantikan kontraktor penyelamat… sudah pun ditangani task force khusus,” katanya. – KOSMO! ONLINE.


Lelaki berpakaian seperti Adolf Hitler dihukum penjara 4 tahun
Oleh KOSMO!

23 September 2022, 9:30 pm
WASHONGTON – Seorang bekas anggota tentera simpanan Amerika Syarikat (AS) yang didakwa merupakan ketua sebuah kumpulan pelampau kulit putih, dijatuhi hukuman penjara empat tahun di mahkamah persekutuan kerana peranannya dalam rusuhan di Capitol pada awal 2021, lapor agensi berita United press International (UPI) semalam.
Timothy Hale-Cusanelli, 32, dirakam mempunyai misai seperti diktator Nazi, Adolf Hitler didapati bersalah pada Mei lalu atas lima pertuduhan termasuk jenayah menghalang prosiding rasmi.
“Saya memalukan pakaian seragam dan negara ini,” kata Hale-Cusanelli sambil mengaku mengatakan ‘perkara jelek’ yang ‘menjijikkan’.
Tertuduh yang juga pernah menjadi kontraktor keselamatan dari New Jersey turut berjanji kepada hakim bahawa beliau tidak akan melihat wajahnya di mahkamah lagi.
Hakim Mahkamah Daerah, Trevor McFadden menjatuhkan hukuman penjara terhadap Hale-Cusanelli seminggu selepas beliau menjatuhkan hukuman terhadap tiga defendan lain berkaitan insiden pada 6 Januari tahun lalu.
McFadden juga menjatuhkan hukuman penjara selama tiga tahun terhadap Hale-Cusanelli dan memerintahkannya membayar AS$2,000 (RM9,153) sebagai ganti rugi, lapor CNN.

Rusuhan itu dilakukan oleh penyokong radikal bekas Presiden AS, Donald Trump yang menyerbu Kongres untuk mengganggu pengesahan kemenangan pilihan raya Joe Biden. – AGENSI


‘Havoc’ teruk – Caprice mohon maaf, penyebab kesesakan jalan raya
Oleh MOHAMMAD SHAHEMY AZMI

23 September 2022, 11:53 pm
PETALING JAYA – Penyanyi rap sensasi Caprice memohon maaf kepada pengguna jalan raya kerana telah menyebabkan kesesakan teruk lalu lintas ketika membuat pemberian minyak petrol percuma kepada orang ramai di stesen minyak Petronas Jalan Jelatek II, Kampung Datuk Keramat, Kuala Lumpur, petang tadi.
Caprice atau nama lengkapnya Aris Ramli, 34, tidak menyangka stesen minyak tersebut diserbu ratusan orang ramai yang mahu mengisi petrol percuma olehnya.
“Pertama sekali saya ingin memohon maaf kepada pengguna jalan raya di sekitar Titiwangsa, Setiawangsa, Keramat sehingga ke Ampang kerana berlaku kesesakan teruk hari ini.
“Saya sendiri tidak sangka suasana menjadi kecoh dan ‘havoc’ sehingga berlaku kesesakan jalan raya yang teruk sehingga ke KLCC.
“Walaupun telah dibantu oleh Jabatan Sukarelawan Malaysia (RELA) dan polis, kami masih tidak dapat mengawal kesesakan jalan raya.
“Sebagai penganjur, saya memohon maaf,” katanya menerusi sebuah video yang dimuat naik dalam Instagramnya.

Ujar Caprice atau turut dikenali dengan panggilan Daddycap, pihaknya terpaksa menutup sementara stesen minyak tersebut selepas kehabisan petrol untuk diberikan kepada pengguna jalan raya yang masih beratur menunggu giliran.
“Selepas kehabisan petrol, kami terpaksa menutup stesen minyak buat sementara walaupun masih ramai yang beratur,” katanya.
Dalam pada itu, Caprice turut berkongsi rasa bersalah apabila mendapati ramai pengguna jalan raya yang terdiri daripada kakitangan kerajaan seperti askar dan jururawat tidak dapat mengisi minyak walaupun ada yang beratur berjam-jam lama.
“Saya perasan ramai pengguna dalam kalangan kakitangan kerajaan seperti askar dan jururawat yang beratur tidak dapat mengisi minyak walaupun telah lama beratur.
“Saya rasa bersalah sebab keluarga saya juga merupakan kakitangan kerajaan. Ibu saya merupakan seorang jururawat dan ayah saya pula bertugas di Wisma Putra. Saya rasa teruk sangat,” katanya.
Bagi menebus kekesalan itu, Caprice mengumumkan mahu menganjurkan sekali lagi pemberian petrol secara percuma khas untuk kakitangan kerajaan di Kuala Lumpur yang akan diumumkan nanti serta di Pulau Pinang pada minggu hadapan.
“Saya mahu buat sekali lagi pemberian petrol secara percuma khas untuk kakitangan kerajaan sahaja di Kuala Lumpur (akan diumumkan kemudian) dan di Pulau Pinang untuk semua orang pada minggu hadapan. Insya-Allah.
“Doakan pasukan saya dapat beri macam-macam barang untuk belanja rakyat,” katanya.
Terdahulu Caprice memperuntukan sebanyak RM10,000 untuk orang ramai mengisi minyak petrol secara percuma.
Selain itu, Caprice turut bermurah hati untuk memberikan hadiah kepada 10 pelanggan terawal berupa topi, kasut dan beberapa barangan edisi terhad yang lain.
Meninjau ruangan komen, khalayak memuji usaha kebajikan Caprice meringankan beban orang ramai dengan inisiatif pemberian percuma hari ini.
Terdapat juga pengguna yang tetap berlapang dada walaupun telah bersesak selama tiga jam tetapi tidak berpeluang mengisi minyak petrol secara percuma. – KOSMO! ONLINE


Tinder buka kedai serbaneka konsep percintaan di Jepun
Oleh KOSMO!

23 September 2022, 10:00 pm
TOKYO – Sebuah kedai serbaneka baharu dibuka di Jepun dengan menawarkan konsep percintaan dan pengalaman romantik, lapor laman berita Sora News.
SwipeMart yang dikendalikan oleh syarikat aplikasi temu janji, Tinder telah dibuka di daerah Shibuya, Tokyo.
Walaupun dibuka dari 16 hingga 19 September lalu, ia merupakan kejayaan yang memberangsangkan untuk pembukaan lebih banyak cawangan pada masa hadapan.
Kedai itu dibuka untuk mereka yang berusia lebih 18 tahun dan menawarkan beberapa hadiah percuma untuk pengguna aplikasi Tinder sama ada seluar dalam, stokin atau baju-T lengan panjang.
Ahli Tinder juga diberi beberapa pilihan makanan dan minuman seperti kerepek, asam beralkohol dan ‘Tinder Chiki’ (hidangan ayam goreng).
Tiada syarat umur dihadkan untuk pengunjung memasuki kedai itu sebelum pukul 10 malam (waktu tempatan), tetapi mereka yang memakai seragam sekolah tidak dibenarkan masuk untuk sepanjang masa.

Orang ramai diminta memuat turun aplikasi Tinder sebelum mengunjungi kedai itu supaya boleh memanfaatkan semua tawaran percuma dan mengambil gambar untuk profil Tinder mereka dengan berlatarbelakangkan dinding yang mengagumkan.
Swipemart hanya dibuka untuk tempoh masa yang terhad. Melihat kepada barisan pengunjung yang ramai, kedai itu berkemungkinan membuka cawangan baharu pada masa hadapan. – AGENSI


Bekas PM Pakistan mohon maaf hina hakim wanita
Oleh KOSMO!

23 September 2022, 10:30 pm
ISLAMABAD – Bekas Perdana Menteri Pakistan, Imran Khan memohon maaf di mahkamah dalam usaha dibebaskan daripada  hukuman penjara dan mengelak tuduhan menghina institusi tersebut, lapor portal berita MailOnline semalam.
Beliau memohon maaf atas kemarahannya terhadap seorang hakim wanita semasa perhimpunan bulan lalu yang dilihat sebagai ancaman terhadap badan kehakiman dan hakim secara amnya.
“Saya bersedia untuk memohon maaf jika mahkamah berpendapat bahawa saya telah melampaui batas.
“Saya memberi jaminan kepada mahkamah bahawa perkara ini tidak akan berlaku lagi pada masa hadapan,” kata Imran semasa perbicaraan di hadapan Mahkamah Tinggi Islamabad.
Ketua Hakim Negara, Athar Minallah berkata,  tindakan Imran itu dihargai tetapi bekas perdana menteri itu perlu mengemukakan permohonan maaf secara bertulis sebelum 3 Oktober ini, di mana beliau akan menyemak teks dan memutuskan sama ada untuk menggugurkan kes penghinaan itu.
Peguam Imran, Faisal Chaudhry kemudian memberitahu pemberita permohonan maaf anak guamnya akan dikemukakan secara bertulis kepada mahkamah dalam masa terdekat. – Agensi


Pahang rampas pingat emas hoki Sukma 2022
Oleh MUHAMMAD ZUHAILY BADLISHAH

23 September 2022, 10:17 pm
KUALA LUMPUR – Skuad hoki lelaki Pahang menebus kekecewaan empat tahun lalu apabila kembali merampas pingat emas pada edisi Sukan Malaysia (Sukma) 2022.
Ia sekali gus menamatkan kemarau 26 tahun Pahang untuk meraih pingat emas hoki lelaki Sukma sejak kali terakhir edisi itu dianjurkan di negeri sendiri pada 1996.
Kejayaan itu hadir selepas Pahang melakar kemenangan tipis 1-0 ke atas Johor pada aksi final yang berlangsung di Stadium Hoki Nasional, Bukit Jalil sebentar tadi.
Ia sememangnya saat-saat yang dinantikan oleh skuad Tok Gajah selepas dikecewakan pingat emas oleh Sabah menerusi penentuan penalti shoot-out sewaktu final edisi 2018 di Ipoh, Perak.
“Terima kasih kepada semua pemain kerana bekerja keras dan tidak pernah berputus asa mencari gol sepanjang 60 minit perlawanan ini.
“Saya sangat berbangga kerana akhirnya kami dapat merampas semula pingat emas yang terlepas empat tahun lalu di Perak,” kata ketua jurulatih Pahang, Mohd. Sufian Mohamad selepas tamat aksi itu.

Muhammad Idris Samad muncul wira Pahang apabila meledak gol tunggal perlawanan menerusi pukulan sudut penalti pada suku keempat permainan.
Menariknya, kontinjen Pahang juga berjaya meraih pingat emas berganda untuk acara hoki pada edisi ke-20 ini selepas terdahulu turut menjuarai final hoki wanita selepas menewaskan juara bertahan, Selangor 2-1.
Ia juga merupakan detik bersejarah buat arena hoki wanita Pahang selepas kali terakhir menggenggam pingat emas di pentas Sukma pada 14 tahun lalu sewaktu edisi 2008 di Terengganu.
Sementara itu, Perak meraih pingat gangsa hoki lelaki selepas menewaskan Terengganu 7-4, manakala gangsa hoki wanita menjadi milik Wilayah Persekutuan hasil kemenangan 4-1 ke atas Pulau Pinang. – KOSMO! ONLINE.


Wilayah Persekutuan unggul di kolam renang
Oleh MUHAMMAD HELMEE RAMLI

23 September 2022, 10:14 pm
KUALA LUMPUR – Dua emas yang diraih di Pusat Akuatik Nasional, Bukit Jalil hari ini memastikan Wilayah Persekutuan muncul sebagai juara keseluruhan dalam acara renang pada temasya Sukan Malaysia (Sukma) sejak 2010.
Dalam edisi Sukma 2022 kali ini, Wilayah Persekutuan merangkul 11 pingat emas, 11 perak dan tiga gangsa bagi menewaskan Selangor yang berpuas hati di tempat kedua dengan sembilan emas, 10 perak dan 11 gangsa.
Bryan Leong dan Sebastian Soon menjadi wira Wilayah Persekutuan pada hari terakhir acara renang hari ini apabila masing-masing memenangi acara 50 meter (m) gaya bebas serta 1500m lelaki.
Bryan yang memenangi lima pingat emas pada edisi kali ini mengakui puas dengan pencapaian pasukan itu yang kembali mengungguli saingan di kolam renang selepas 12 tahun menanti.
“Saya tidak mampu untuk memperbaiki catatan terbaik peribadi (PB) hari ini, mungkin kerana badan sudah penat selepas beberapa hari menyertai kejohanan. Bagaimanapun, aya tetap gembira kerana dapat hadiahkan satu lagi emas.
“Menjejakkan kaki ke Sukma, memang sasaran utama adalah untuk tampilkan aksi terbaik dan bantu Wilayah Persekutuan menjadi juara dalam acara renang. Saya gembira kerana kami dapat lakukannya,” katanya selepas upacara penyampaian pingat.

Ketua jurulatih skuad renang Wilayah Persekutuan, Shazali Salleh percaya anak-anak buahnya mempunyai masa depan cukup cerah berdasarkan prestasi yang dipamerkan sepanjang temasya kali ini.
“Selepas Covid-19, banyak perkara berubah kerana kurang latihan selain tidak banyak kejohanan dalam tempoh dua tahun. Sekarang anda semua boleh lihat ramai perenang muda yang muncul.
Kebanyakan mereka masih boleh beraksi pada Sukma 2024 dan kami mahu teruskan momentum ini dan mempertahankan kejuaraan ini. Kejayaan kali ini mengembalikan memori kami ketika menang pada 2010,” ujarnya.-KOSMO! ONLINE
KEPUTUSAN ACARA AKHIR RENANG SUKMA 2022
1500m gaya bebas lelaki
Emas – Sebastian Soon (Wilayah Persekutuan) – 15:39.63s
Perak – Tan Khai Xin (Wilayah Persekutuan) – 16:05.90s
Gangsa – Low Zheng Yong (Melaka) – 16:07.70s
100m kuak lentang wanita
Emas – Rouxin Tan (Johor) – 1:05.19s
Perak – Chong Xin Lin (Wilayah Persekutuan) – 1:05.55s
Gangsa – Kelly Teo Yao (Sarawak) – 1:07.41s
100m kuak lentang lelaki
Emas – Hii Puong Wei (Sarawak) – 58.83s
Perak – Terence Ng (Selangor) – 59.49s
Gangsa – Jordan Yip (Selangor) – 59.75s
50m gaya bebas wanita
Emas – Loo Yie Bing (Sabah) – 26.77s
Perak – Leong Wan Mei (Sarawak) & Yap Inn She (Wilayah Persekutuan) – 27.56s
50m gaya bebas lelaki
Emas – Bryan Leong (Wilayah Persekutuan) – 23.24s
Perak – Tong Yu Jing (Pulau Pinang) – 23.35s
Gangsa – Chris Chew (Pulau Pinang) – 23.41s
4x100m rampaian wanita
Emas – Selangor – 4:27.21s
Perak – Wilayah Persekutuan – 4:28.52s
Gangsa – Johor – 4:29.26s
4x100m rampaian lelaki
Emas – Selangor – 3:48.59s
Perak – Wilayah Persekutuan – 3:50.51s
Gangsa – Sarawak – 3:54.22s

KOSMO! ONLINE


Tajuddin sahkan UMNO Pasir Salak mahu beliau bertanding PRU-15
Oleh MOHAMAD HAFIZI BIN MOHD SAID

23 September 2022, 10:10 pm
IPOH – Ketua UMNO Bahagian Pasir Salak, Datuk Seri Tajuddin Abdul Rahman mengesahkan majoriti ahli parti bahagian tersebut mahu beliau bertanding pada Pilihan Raya Umum ke-15 (PRU-15) akan datang.
Tajuddin yang juga penyandang kerusi Parlimen Pasir Salak berkata, perkara berkenaan turut mendapat sokongan majoriti besar ahli-ahli cawangan Bahagian Pasir Salak.
“Pasir Salak 100 peratus sokong saya sebagai Ahli Parlimen dan jawatankuasa bahagian mencalonkan nama saya di mana cawangan-cawangan juga menyokong dengan majoriti besar masih sokong saya menjadi ahli parlimen.
“Saya tidak mahu dikatakan masuk bakul angkat sendiri tetapi anda boleh menilai dengan fakta di mana kelemahan saya sebagai ketua bahagian selama ini,” katanya kepada pemberita ketika sesi beramah mesra bersama media di Hotel Impiana di sini hari ini.
Menurut Tajuddin meskipun beliau digugurkan daripada jawatan anggota Majlis Kerja Tertinggi (MKT) sebelum ini, ia tidak menghalang ahli UMNO Bahagian Pasir Salak untuk mencalonkan beliau bertanding sebagai Ahli Parlimen sepenggal lagi.
“Gugur tidak ada masalah, saya vokal (kuat) sangat dan tidak disenangi dan digugurkan tetapi tiada masalah saya tidak kecewa dan saya masih dengan UMNO kerja keras jaga bahagian saya.

“Jangan lupa semak rekod saya 50 tahun dalam UMNO kerana tidak ramai tahu rekod karier politik saya dan kalau tahu anda akan punya persepsi berbeza.
“Pimpinan saya sebagai ketua bahagian solid tidak berpecah dan ada anda dengar kami berpecah? Tiada sebab kami bersatu dan untuk pengetahuan semua pecalonan kerusi Dewan Undangan Negeri (DUN) Kampung Gajah dan Sungai Manik 100 peratus tiada pertikaian,” katanya.
Tajuddin turut mengesahkan Ketua Wanita UMNO Negeri Perak, Datuk Dr. Wan Noorashikin Wan Nordin dicalonkan UMNO bahagian untuk kekal bertanding merebut kerusi Dewan Undangan Negeri (DUN) Kampung Gajah pada PRU -15.
Katanya, Timbalan Ketua UMNO bahagian, Khairul Azwan Harun juga turut dicalonkan oleh UMNO bahagian untuk bertanding di kerusi DUN Sungai Manik. – KOSMO! ONLINE.


Jenazah Bob Lokman selamat dikebumikan
Oleh KAMARUL BISMI KAMARUZAMAN

23 September 2022, 11:43 pm
KOTA BHARU – Jenazah pelakon terkenal yang juga penulis lirik tersohor, Bob Lokman, 58, yang meninggal dunia akibat komplikasi jantung hari ini selamat dikebumikan di Tanah Perkuburan Islam Kampung Pulau Hilir, Kubang Kerian di sini sebentar tadi.
Jenazah Bob Lokman atau nama sebenarnya, Mohd. Hakim Lokman dikebumikan di tanah perkuburan itu kira-kira pukul 9.10 malam tadi.
Terdahulu, arwah disolatkan di Masjid Mukim Pulau Hilir di sini selepas solat isyak.
Dalam upacara pengebumian itu, kira-kira 100 ahli keluarga, rakan artis dan peminat hadir memberikan penghormatan terakhir kepada Bib Lokman.
Kosmo! Online hari ini melaporkan, Bob disahkan arwah meninggal dunia semasa sedang tidur di rumahnya di Taman Pulau, Demit dekat Kubang Kerian di sini kira-kira pukul 1 tengah hari.
Sebelum ini, penulis lirik lagu Isabella nyanyian kumpulan Search itu terpaksa bergantung nyawa dengan jantung kombinasi bateri iaitu alat bantuan jantung, Implantable Automatic Cardioverter Defibrilator (IADC).

Bob turut perlu menjalani rawatan susulan setiap tiga bulan bagi memantau tahap kesihatannya dan perlu bergantung kepada ubat-ubatan yang diberikan oleh pihak hospital.
Jun lalu, Bob turut mendedahkan bateri jantungnya hanya berbaki 10 peratus dan boleh pergi menghadap Ilahi pada bila-bila masa. – KOSMO! ONLINE.


Jun Hao mahu genggam pingat emas Sukma
Oleh MUHAMMAD HELMEE RAMLI

23 September 2022, 8:20 pm
KUALA LUMPUR – Pemain badminton perseorangan lelaki Wilayah Persekutuan, Leong Jun Hao tekad untuk membuktikan kemampuan sebagai pemain kebangsaan dengan merangkul pingat emas Sukan Malaysia (Sukma) 2022 pada perlawanan akhir esok.
Dia yang turun sebagai pilihan kedua kejohanan memastikan tempat ke perlawanan akhir selepas menyingkirkan wakil Kedah, Jacky Kok Jing Hong menerusi kemenangan tiga set 16-21, 21-12, 21-12 pada aksi separuh akhir di Arena Axiata, Bukit Jalil hari ini.
Bekas juara remaja Asia itu mahu menebus kekecewaan yang dialami pada Sukma Perak 2018 apabila tersingkir di peringkat suku akhir meskipun dia diletakkan sandaran untuk memenangi pingat buat Wilayah Persekutuan.
“Kali ini saya harap boleh bantu Wilayah Persekutuan untuk meraih emas. Saya percaya setiap pemain mempunyai peluang untuk menang, terutamanya jika menampilkan aksi terbaik di dalam gelanggang.
“Pada 2018, saya rasa badan tidak selesa selepas acara berpasukan dan ia menyebabkan saya hilang tumpuan. Keadaan itu membuatkan saya tidak dapat beraksi dengan baik, sekali gus tewas pada suku akhir.
“Justeru, kali ini saya akan cuba lakukan persiapan terbaik bagi menghadapi aksi final esok dan harap dapat catat keputusan terbaik,” katanya yang dijadualkan berdepan pilihan utama dari Johor, Ng Tze Yong pada perlawanan akhir esok.

Tze Yong melangkah ke perlawanan akhir selepas menyingkirkan pemain Selangor, Aidil Sholeh Ali Sadikin menerusi aksi straight set 21-14, 21-15.
Sementara itu, dalam acara perseorangan wanita, pemain Selangor, Siti Nurshuhaini Azman dijadualkan berdepan bekas rakan sepasukan dalam skuad kebangsaan, K. Letshanaa yang mewakili Johor pada perlawanan akhir nanti.
Nurshuhaini memastikan tempat ke pentas final selepas menewaskan pemain Wilayah Persekutuan, Amanda Yap 15-21, 21-11, 21-13, manakala Letshanaa menang 22-20, 21-17 ke atas wakil Pulau Pinang, Tan Zhing Yi.-KOSMO! ONLINE


Tahap kesihatan Najib dalam keadaan baik – HRC
Oleh EDDY AQMAL MOHAMED HAMIDI

23 September 2022, 8:27 pm
PUTRAJAYA – Tahap kesihatan bekas Perdana Menteri, Datuk Seri Najib Tun Razak didapati berada dalam keadaan yang baik selepas menjalani beberapa pemeriksaan dan rawatan rehabilitasi di Hospital Rahabilitasi Cheras (HRC), Kuala Lumpur.
Hospital berkenaan dalam satu kenyataan berkata, Najib juga telah diberikan tunjuk ajar oleh Jurupulih Perubatan Fisioterapi HRC dan boleh menjalankan latihan teknik senaman secara kendiri.
“Pakar perunding yang berkaitan juga telah mengadakan sidang keluarga bersama beliau dan ahli keluarga terdekat di mana mereka telah dimaklumkan tentang situasi terkini keadaan kesihatan serta pelan pemantauan kesihatan beliau.
“Pakar perunding perubatan dari Hospital Kuala Lumpur dan HRC telah memberikan pelepasan perubatan dan membenarkan beliau dihantar semula ke Penjara Kajang,” kata kenyataan itu hari ini.
Kenyataan tersebut dikeluarkan HRC susulan kenyataan akhbar oleh Jabatan Penjara Malaysia dan Kementerian Kesihatan (KKM) pada 21 September lalu berkenaan bekas perdana menteri itu yang sedang mendapatkan rawatan rehabilitasi dan pemantauan lanjut di HRC.
“Bersesuaian dengan matlamat HRC, kami akan terus komited dan telus dalam pemberian perkhidmatan bagi memastikan pesakit yang dirawat di sini dapat mencapai tahap potensi optimum dan membolehkan seseorang individu mencapai tahap kefungsian yang maksimum,” katanya.

Terdahulu, Kosmo! Online hari ini melaporkan, Menteri Kesihatan Khairy Jamaluddin Abu Bakar memaklumkan bahawa Najib telah dibenarkan keluar dari HRC dan dihantar semula ke Penjara Kajang.
“Datuk Seri Najib dirujuk kepada hospital sebab dia (Najib) mengadu tentang tahap kesihatan dia. Dia sudah pun diberi rehabilitasi dan sekarang ini pandangan pakar adalah beliau sudah bersedia dalam keadaan yang stabil untuk discharge.
“Dalam Kementerian Kesihatan ni, kita dengar pandangan pakar, saya tak boleh campur tangan, kalau pakar dah kata Najib sedia untuk ‘discharge’, maka discharge lah,” katanya.-KOSMO! ONLINE.


Bob Lokman mengadu sakit belakang sebelum meninggal dunia
Oleh ROHANA MOHD. NAWI

23 September 2022, 8:50 pm
KOTA BHARU – Keluarga pelakon terkenal yang juga penulis lirik tersohor, Bob Lokman, 58, mengesahkan arwah meninggal dunia semasa sedang tidur di rumahnya di Taman Pulau, Demit dekat Kubang Kerian di sini hari ini.
Adik kepada arwah, Nik Azuddin Nik Yusof, 51, berkata, Bob atau nama sebenarnya Mohd. Hakim Lokman meninggal dunia di rumahnya kira-kira pukul 1 tengah hari tadi semasa sedang tidur.
Menurutnya, seluruh ahli keluarga tidak menyangka arwah akan pergi buat selamanya meskipun dia sedang sakit tenat sejak empat bulan lalu.
“Saya datang ke rumahnya kira-kira pukul 8 pagi tadi dan dia ada mengadu sakit belakang sehingga tidak boleh baring. Saya memujuknya untuk ke Hospital Universiti Sains Malaysia (HUSM), Kubang Kerian, namun arwah menolak dan memaklumkan bahawa dia sudah putus asa untuk menjalankan rawatan.
“Saya sedih melihat keadaannya dan hanya mampu menggosok belakang badan arwah selain meminta dia bertahan untuk seketika. Selepas itu, saya pulang ke rumah pada pukul 11 pagi, namun dikejutkan dengan berita kematian abang kira-kira dua jam kemudian,” katanya ketika ditemui pemberita di rumah arwah Bob Lokman di sini hari ini.
Menurut Nik Azuddin, arwah abangnya itu sudah dua hari tidak makan kerana tiada selera dan hanya minum air dalam tempoh tersebut.

Katanya, arwah meninggalkan seorang isteri dan tujuh orang anak yang berusia lapan hingga 28 tahun.
Sementara itu, anak kedua arwah Bob, Omar Hakim Mohd. Hakim, 28, berkata, jenazah bapanya akan dikebumikan di Tanah Perkuburan Islam Pulau Hilir di sini kira-kira pukul 9 malam ini.
Katanya, arwah ayahnya sakit sejak lebih 30 tahun lalu selepas dikesan sakit tulang belakang.
“Selepas itu, ayah saya disahkan menghidap penyakit jantung, kencing manis dan paru-paru berair. Dia terlantar selepas dia mendapat rawatan di Institut Jantung Negara (IJN) pada Mei lalu.
“Arwah sudah mengadu sakit belakang yang keterlaluan sejak dua hari lalu. Apabila saya mengajaknya ke hospital, dia tidak mahu,” katanya.
Sebelum ini, penulis lirik lagu Isabella nyanyian kumpulan Search itu terpaksa bergantung nyawa dengan jantung kombinasi bateri iaitu alat bantuan jantung, Implantable Automatic Cardioverter Defibrilator (IADC).
Bob turut perlu menjalani rawatan susulan setiap tiga bulan bagi memantau tahap kesihatannya dan perlu bergantung kepada ubat-ubatan yang diberikan oleh pihak hospital.
Jun lalu, Bob turut mendedahkan bateri jantungnya hanya berbaki 10 peratus dan boleh pergi menghadap Ilahi pada bila-bila masa. – KOSMO! ONLINE.


Emas Sukma pertama selepas 14 tahun
Oleh MUHAMMAD ZUHAILY BADLISHAH

23 September 2022, 8:53 pm
KUALA LUMPUR – Skuad hoki wanita Pahang menamatkan penantian panjang selama 14 tahun untuk kembali dinobatkan sebagai juara Sukan Malaysia (Sukma) pada edisi 2022 kali ini.
Pingat emas itu diraih selepas Pahang mencatat kemenangan sensasi 2-1 ke atas juara bertahan, Selangor pada aksi final di Stadium Hoki Nasional, Bukit Jalil hari ini.
Kali terakhir Pahang memenangi pingat emas acara hoki wanita di pentas Sukma adalah sewaktu edisi 2008 di Terengganu.
Dalam aksi itu, Pahang terlebih dahulu membuka tirai jaringan menerusi gol padang Nur Atiqah Najwa Sutimi pada mi it ke-25.
Bagaimanapun, Selangor yang dikendalikan oleh Ikmal Abdul Jabar bangkit mengikat kedudukan 1-1 ketika permainan berbaki tujuh minit untuk tamat melalui pukulan sudut penalti Nur Irdina Asnida Mohd. Yusmi pada minit ke-53.
BINTANG Pahang, Siti Zulaikha Husain (kanan) mengejar bola daripada kawalan pemain Selangor pada final Sukma 2022 di Stadium Hoki Nasional hari ini. – FARIZ RUSADIO
Hasrat Selangor untuk mengheret aksi ke penentuan penalti shoot-out tidak kesampaian apabila Pahang berjaya meledak gol kemenangan pada minit terakhir perlawanan.

Wan Norfatihah Md. Saiuti muncul wira buat skuad bimbingan Mohd. Sabri Mohamad itu dengan jaringan padang pada minit ke-60.
“Saya percaya pasukan ini boleh lakukan sesuatu (menang pingat emas) walaupun bertemu Selangor sebagai juara bertahan.
“Salah satu faktor kejayaan kami dapat gol kemenangan pada minit terakhir selepas saya melihat pemain-pemain Selangor mula kelihatan dalam baki enam minit terakhir,” kata Sabri selepas tamat aksi itu.
Sementara itu, tempat ketiga pula berjaya dimenangi oleh Wilayah Persekutuan selepas menewaskan Pulau Pinang 4-1 dalam penentuan pingat gangsa. – KOSMO! ONLINE


JKKN anjur Festival Permainan Malaysia di Dataran Merdeka
Oleh KOSMO!

23 September 2022, 8:58 pm
PETALING JAYA – Orang ramai dijemput memeriahkan Festival Permainan Malaysia @ Kuala Lumpur 2022 ([email protected] 2022) anjuran Jabatan Kebudayaan dan Kesenian Negara (JKKN) Wilayah Persekutuan Kuala Lumpur.
Festival yang dianjurkan bersama Dewan Bandaraya Kuala Lumpur (DBKL) itu bermula hari ini sehingga Ahad depan bertempat di Dataran Merdeka, Kuala Lumpur.
Menurut JKKN, program yang telah memasuki tahun ketujuh itu berkonsepkan festival merangkumi pelbagai aktiviti dan pengisian seperti pertandingan permainan tradisional, permainan interaktif, pameran, demonstrasi, persembahan serta jualan.
Jelas JKKN, festival tersebut mengangkat permainan Malaysia sebagai teras programnya dan seramai 1,368 peserta terdiri daripada badan beruniform serta sektor korporat akan terlibat.
“Pengisian utama [email protected] 2022 adalah pertandingan permainan tradisional di antara badan beruniform dan juga sektor korporat yang dikelolakan oleh Kelab Sukan Tradisional Harmoni.
“Selain itu, penganjuran festival ini diharap dapat menyediakan peluang menjana pendapatan kepada usahawan seni budaya dalam menggalakkan pertumbuhan ekonomi setempat,” ujarnya dalam satu kenyataan di sini hari ini.

Mengulas lanjut, JKKN berkata, orang ramai juga berpeluang menyertai permainan lagenda rakyat seperti kelereng, kaki hantu, lari dalam guni berkembar, tarik upih / guni dan terompah gergasi.
Kata JKKN lagi, bagi memeriahkan lagi penganjuran FPM @ KL 2022, dua acara larian diadakan iaitu Larian Keluarga Malaysia dan KL Cultural Fun Run & Ride.
“Acara ini terbuka kepada semua rakyat Malaysia dan maklumat lanjut dan pendaftaran boleh dibuat melalui laman web www.raceasia.com.
“Maklumat dan keterangan lanjut mengenai program ini, orang ramai boleh melayari laman sesawang JKKN iaitu www.jkkn.gov.my ataupun boleh layari facebook JKKN melalui pautan www.facebook.com/mysenibudaya,” ujarnya. -KOSMO! ONLINE


Bekas ratu cantik Myanmar ditahan selepas 2 tahun kritik junta secara terbuka
Oleh KOSMO!

23 September 2022, 8:30 pm
BANGKOK – Bekas ratu cantik Myanmar, Han Lay telah ditahan oleh Polis Antarabangsa (INTERPOL) di Lapangan Terbang Bangkok, Thailand semalam.
Han atau nama sebenarnya, Thaw Nandar Aung ialah pemenang Miss Grand Myanmar 2020 yang membuat ucapan mengkritik pemerintahan junta secara terbuka semasa peringkat akhir pertandingan itu di Bangkok.
Pihak junta mengeluarkan waran tangkap serta-merta ke atas wanita berusia 23 tahun sejurus selepas pertandingan tamat,  namun Han kekal di Thailand sejak  itu.
Menurut laman berita Khaosod, Polis Diraja Thai (RTN) memaklumkan bahawa Han telah ditangkap di salah sebuah  lapangan terbang di Bangkok semasa pulang dari Vietnam selepas INTERPOL mengeluarkan waran untuk menangkapnya.
Tuduhan terhadap model Burma itu belum didedahkan.
Pegawai RTN itu tidak mendedahkan di mana Han berada tetapi beberapa media Thailand melaporkan bahawa dia berada dalam tahanan polis di lapangan terbang Bangkok.

Laporan mengatakan dia selamat dan cuba menghubungi Pesuruhjaya Tinggi Pertubuhan Bangsa-Bangsa Bersatu bagi Pelarian untuk mendapatkan suaka. – Agensi


Minat tidak direstui, bapa bakar koleksi Kpop anak dikecam
Oleh KOSMO!

23 September 2022, 8:56 pm
PETALING JAYA – Hancur hati seorang remaja mendapat tahu semua koleksi Kpop peribadinya sudah hangus menjadi abu dibakar apabila minatnya tidak direstui kedua ibu bapanya.
Video berdurasi 1 minit 28 saat yang dikongsi @cikatienn di TikTok menunjukkan anaknya yang menangis apabila masuk ke dalam bilik dan mendapati barangnya sudah tiada kerana sudah dibakar.
Dalam video yang sama turut memberitahu, terdapat barang yang anaknya beli dengan harga mahal dan ada yang kawannya berikan sebagai hadiah.
Anaknya yang dalam keadaan sedih turut pergi ke tempat barangnya itu dibakar untuk mengutip semula serpihan-serpihan yang masih ada.
Kecaman dan nasihat diluahkan orang ramai di ruangan komen dan merasakan tindakan itu adalah sangat keterlaluan dan akan mengganggu emosi serta kepercayaan anak terhadap keluarganya.
“Jangan kongkong anak nak minat apa, kalau nak tegas sila pantau, kalau salah boleh kata tidak, jangan sampai anak tak suka kita,” Kata Mssue.

“Mak ayah dulu juga obses tampal poster artis kesayangan Nirvana dekat dinding, tak tahu ke barang kpop boleh jual balik?” ujar Izzazafierah.
“Inilah punca anak lebih percaya kawan dekat luar berbanding keluarga sendiri. Kononnya alasan tegas sebab mendidik, percayalah lepasni mesti semua dia akan sorok daripada keluarga,” jelas Along. -KOSMO! ONLINE.


Jarak umur dengan adik 24 tahun, pemuda anggap latihan sebelum bergelar ayah
Oleh KOSMO!

23 September 2022, 9:00 pm
JAKARTA – Seorang lelaki di Jakarta Selatan menjadi tular selepas berkongsi kisah mempunyai jarak umur,  masing-masing  24 dan 21 tahun dengan dua adiknya, lapor laman berita Wolipop semalam.
Lelaki bernama Ichsan Sahrul memuat naik video di laman TikTok yang memaparkan adik-beradiknya yang masih kecil dengan jarak paling ketara adalah 21 dan 24 tahun.
Menurut Ichsan yang berusia 24 tahun,  jarak yang terlalu jauh dengan adik-adik membuatkan dia secara automatik seperti menjalani praktikal bagaimana mahu bergelar seorang ayah.
“Ramai yang meninggalkan komen bertanya usia ibu saya sekarang dan ada juga yang meneka bahawa kami lima beradik berlainan ibu.
“Namun bagi saya, video itu hanya satu perkongsian biasa dan tidak berniat apa-apa. Saya sayang semua adik-adik saya dan sering membantu ibu menjaga mereka sebelum keluar bekerja,” jelasnya.
Sehingga kini, video tersebut mendapat tontonan sehingga 1.4 juta dengan ribuan komen pengguna media sosial. – Agensi


[VIDEO] Penghantar barang maut, seorang parah kemalangan lima kenderaan
Oleh ISKANDAR SHAH MOHAMED

23 September 2022, 8:39 pm
KLANG- Seorang penghantar barang maut selepas motosikal ditunggang dilanggar sebuah kenderaan utiliti sukan (SUV) dalam kemalangan yang tular di persimpangan lampu isyarat Jalan Haji Sirat di sini, hari ini.
Kejadian kira-kira pukul 2 petang melibatkan lima kenderaan itu turut mengakibatkan seorang penunggang motosikal lain cedera parah.
Ketua Polis Daerah Klang Utara, Asisten Komisioner S. Vijaya Rao berkata, ketika kejadian kedua-dua lelaki berusia 34 dan 29 tahun itu sedang berhenti menunggu lampu isyarat.
Kata beliau, kemalangan berlaku ketika kereta Nissan X-trail mahu membelok ke kanan jalan tersebut.
“Pada waktu itu, sebuah lagi kereta jenis sama di laluan berkenaan mahu meneruskan perjalanan lalu berlanggar.
“Dua SUV itu kemudian terbabas dan masing-masing melanggar dua motosikal serta sebuah Proton Wira di laluan bertentangan,” katanya dalam kenyataan malam tadi.

Jelas Vijaya Rao, perlanggaran itu mengakibatkan penghantar barang meninggal dunia di tempat kejadian manakala seorang lagi dikejarkan ke hospital.
Tambah beliau, kedua-dua pemandu SUV berusia 20 dan 24 tahun ditahan bagi membantu siasatan.
“Kes disiasat mengikutvSeksyen 41(1) Akta Pengangkutan Jalan 1987. Orang ramai yang mempunyai maklumat mengenai kejadian itu diminta menghubungi Pegawai Penyiasat, Inspektpr Mohd. Fadli Ismail di talian 017-2141318 atau balai polis berdekatan,” katanya. – KOSMO! ONLINE.

View this post on Instagram

A post shared by Kosmo! Online | Akaun Rasmi (@kosmo_online)


Mat Kilau tembusi carta ‘Top 5’ filem popular Netflix Israel
Oleh KOSMO!

23 September 2022, 9:00 pm
PETALING JAYA – Selepas seminggu filem Mat Kilau: Kebangkitan Pahlawan ditayangkan di platform penstriman digital Netflix bermula 16 September lalu, kini berjaya menduduki carta lima filem popular di Israel.
Perkara itu dibuktikan menerusi laman web, FlixPatrol apabila filem epik tersebut berada pada kedudukan keempat.
Mendahului carta, Do Revenge, diikuti Venom : Let There Be Carnage, dan I Used to Be Famous, manakala di kedudukan kelima adalah filem Limit and Love in the Villa.
Tinjauan Kosmo! di laman web tersebut hari ini juga mendapati, Mat Kilau turut tersenarai dalam 10 filem paling popular di Netflix melibatkan negara Nigeria, Singapura dan Romania.
Sehingga kini, Mat Kilau masih kekal ‘trending’ di Twitter dan menjadi bualan hangat dalam kalangan peminat filem apabila kejayaannya berjaya menembusi pasaran ‘box office’. – KOSMO! ONLINE.


Presiden Iran batal wawancara kerana hos CNN enggan pakai tudung
Oleh KOSMO!

23 September 2022, 6:30 pm
WASHINGTON – Presiden Iran, Ebrahim Raisi membatalkan temu bual bersama seorang pembaca berita stesen penyiaran CNN, Christianne Amanpour kerana wanita itu enggan memakai tudung semasa wawancara berlangsung, lapor laman berita Wion News semalam.
Permintaan tersebut dibuat oleh Ebrahim memandangkan Amanpour berasal dari Iran dan dengan alasan bagi menghormati bulan Muharram serta Safar.
Menurut Amanpour, dia menerima arahan tersebut kira-kira 40 minit sebelum wawancara disiarkan secara langsung dan menolaknya dengan baik.
“Setelah perancangan yang berjalan berminggu-minggu dan mengambil masa lapan jam untuk menyediakan pentas wawancara, tiada kelibat Presiden yang muncul.
“Beliau meminta saya untuk bertudung bagi sesi tersebut, namun saya menolak dengan baik kerana kami berada di bumi Amerika Syarikat (AS) dan tiada undang-undang mewajibkan saya berhijab,” tulis Amanpour dalam komen di laman  Twitter.
Pembatalan wawancara ini berlaku  ketika Iran berdepan bantahan di seluruh negara terhadap kewajiban berhijab di negara itu.

Kemarahan orang ramai memuncak di Iran selepas pihak berkuasa mengumumkan kematian Mahsa Amini, 22, semasa berada dalam tahanan polis moral kerana kesalahan pemakaian hjab yang tidak wajar pada minggu lalu. – Agensi


Zahid Hamidi lepas bebas 40 pertuduhan rasuah VLN | 15 MINIT MMTV 23 September 2022
Oleh KOSMO!

23 September 2022, 7:32 pm


Lelaki nekad jalan kaki 1,350 km pulang ke kampung selepas hilang kerja
Oleh KOSMO!

23 September 2022, 8:00 pm
BANGKOK – Seorang lelaki dari Thailand nekad berjalan kaki pulang ke kampungnya di Buriram dari Songkhla sejauh 1,350 kilometer selepas hilang pekerjaan di ladang getah, lapor laman Thaiger semalam.
Lelaki itu, Choi, berpindah ke Songkhla kira-kira tujuh bulan lalu untuk bekerja di sebuah ladang getah dan menerima bayaran 300 baht (RM36.73) sehari bagi tugas menebang pokok.
Bagaimanapun,  dia hilang pekerjaan selepas pokok yang perlu ditebang semakin terhad lalu memutuskan untuk pulang semula ke kampung.
Disebabkan tidak memiliki wang atau telefon bimbit, Choi memulakan perjalanan yang mengambil masa 18 jam jika berkereta, dengan berjalan kaki.
Choi sempat berjalan sejauh 300 kilometer (km) dalam masa 12 hari dengan tidur di kuil-kuil serta memakan makanan yang diberi oleh sami di situ.
Nasibnya berubah apabila bertemu sebuah  berek tentera di wilayah Patthalung dan Choi berhenti di sana untuk meminta sedikit bekalan air minuman.

Pada mulanya, askar di situ menyangka Choi penjenayah dan menahannya untuk sesi soal siasat sebelum mengetahui cerita sebenar.
Pihak askar bersetuju untuk membiayai baki perjalanan Choi dengan memberikan wang sebanyak 1,000 baht (RM122) untuk tiket kereta api.
Choi meneruskan perjalanan selama 13 jam dari Phatthalung ke Stesen Kereta Api Hua Lamphong di Bangkok. Dari sana, dia menaiki kereta api selama lapan jam dari Bangkok ke Buriram dan tiba di kampung halaman dengan selamat. – Agensi


Pesohor YouTube Mexico ‘bunuh’ enam orang dalam kemalangan
Oleh KOSMO!

23 September 2022, 7:00 pm
BANDAR RAYA MEXICO – Seorang pesohor YouTube di Mexico ditahan selepas menyebabkan kematian seorang kanak-kanak dan lima orang dewasa dalam kemalangan kereta di sebuah lebuh raya, lapor akhbar Daily Star semalam.
Haisenwolf atau nama sebenarnya Amado Amir Gonzalez, 26, dipercayai menyebabkan kemalangan selepas kereta berkuasa tingginya melintasi lebuh raya dan merempuh sebuah teksi.
Kemalangan maut itu berlaku di lebuh raya Pan-Amerika Atlacomulco-Acambay, demikian menurut media tempatan.
Menurut pendakwa raya negeri, kemalangan itu berlaku pada 18 September lalu, hanya tiga hari selepas suspek menyiarkan klip video di YouTube mengenai ‘penjahat paling teruk di Mexico’.
Kesemua enam mangsa dilaporkan menaiki teksi jenama Nissan Tsuru yang dilanggar oleh sebuah Chevrolet Camaro merah milik Gonzalez.
Nama mangsa masih belum didedahkan, namun dikatakan terdiri daripada tiga lelaki yang masing-masing berusia 26, 35 dan 62 tahun, dua wanita berusia 30 dan 60 tahun serta seorang kanak-kanak perempuan bawah 10 tahun.

Gonzalez turut cedera dalam kemalangan itu dan dibawa ke hospital di mana dia masih berada dalam tahanan.
Selepas keluar dari hospital, Gonzalez akan diminta untuk memberikan kenyataan kepada pihak berkuasa sebelum menghadap hakim di kemudian hari.
Polis telah membuka siasatan mengenai membunuh tanpa niat berhubung kejadian itu. – AGENSI


Cuaca buruk hampir semua negeri malam ini
Oleh NUR ALWANI ZAFIRAH KHAIRUL

23 September 2022, 7:32 pm
PETALING JAYA – Amaran ribut petir berserta hujan lebat dan angin kencang dikeluarkan melibatkan hampir semua negeri di Semenanjung termasuk Sarawak pada malam ini.
Jabatan Meteorologi Malaysia (MetMalaysia) dalam satu kenyataan di Facebook memaklumkan, cuaca buruk itu berisiko melanda keseluruhan negeri Perlis serta beberapa kawasan di Kedah seperti Langkawi, Kubang Pasu, Kota Setar, Pokok Sena, Padang Terap, Yan, Pendang, Kuala Muda dan Sik.
Selain itu, di Perak, kawasan terlibat adalah Hulu Perak, Kuala Kangsar, Kinta, Perak Tengah, Kampar, Bagan Datuk, Hilir Perak dan Batang Padang.
Di Pantai Timur pula, MetMalaysia menjangkakan hujan lebat serta ribut petir berpotensi tinggi melanda Kelantan (Pasir Mas, Kota Bharu, Bachok, Machang, Pasir Puteh dan Gua Musang), manakala di Terengganu (Dungun dan Kemaman).
“Bagai negeri Pahang pula, antara daerah berisiko adalah Tanah Tinggi Cameron, Lipis, Bentong, Temerloh, Kuantan, Bera, Pekan dan Rompin.
“Cuaca buruk yang sama turut dilaporkan berlaku sekitar Jelebu, Negeri Sembilan,” katanya hari ini.

Dalam pada itu, di Sarawak, hujan lebat diramal berlaku melibatkan Serian (Serian), Samarahan (Simunjan), Kapit (Belaga), Bintulu (Bintulu dan Sebauh) dan Miri (Subis, Beluru, Telang Usan dan Miri).
MetMalaysia menjangkakan keadaan tersebut bakal berterusan sehingga pukul 9 malam nanti.
“Amaran dikeluarkan apabila terdapat tanda-tanda menunjukkan ribut petir dengan intensiti hujan melebihi 20 mm/jam yang hampir atau dijangka berlaku melebihi sejam.
“Amaran ribut petir adalah amaran jangka pendek yang sah dalam tempoh tidak melebihi enam jam untuk satu-satu keluaran,” jelasnya. – KOSMO! ONLINE.


Kes dera madrasah: Polis selesai panggil saksi, keputusan Isnin ini
Oleh NUR ALWANI ZAFIRAH KHAIRUL

23 September 2022, 7:37 pm
PETALING JAYA – Polis Shah Alam mengesahkan pihaknya menerima laporan daripada seorang wanita berhubung dakwaan anaknya didera ala militan di sebuah madrasah di daerah itu pada 20 Ogos lalu.
Ketua Polis Daerah Shah Alam, Asisten Komisioner Mohd. Iqbal Ibrahim berkata, bertindak atas laporan dibuat, pihaknya memanggil kesemua pihak yang terlibat termasuk saksi kes tersebut bagi membantu siasatan.
“Siasatan penuh berhubung kes ini akan diumumkan pada Isnin ini. Setakat ini, polis sudah memanggil pihak yang terlibat temasuklah penghuni madrasah untuk memberi keterangan,” katanya ketika dihubungi Kosmo! hari ini.
Sementara itu, dalam sidang akhbar berasingan, mangsa yang mahu dikenali sebagai Hariz, 20, mendakwa, dia memasuki madrasah tersebut pada April lalu untuk menjalani rawatan kerana mengalami gangguan.
“Pada mulanya memang terdapat ilmu agama yang diterapkan kepada penghuni seperti solat berjemaah dan zikir.
“Namun tidak lama kemudian pihak madrasah bertindak kasar terhadap saya tanpa sebab dengan meletakkan saya di sebuah bilik seperti penjara hampir sebulan,” katanya dalam sidang akhbar di sini hari ini..

Pemuda itu mendakwa beberapa penghuni lain turut menjadi mangsa pihak pengurusan madrasah tersebut.
Dalam pada itu, pihak madrasah terbabit dalam satu kenyataan menafikan dakwaan berlakunya kes penderaan ke atasnya penghuninya selain menyokong aktiviti militan.
“Selain menekankan ilmu agama, madrasah ini turut melaksanakan program pemulihan dan perlindungan, terhadap individu yang terbabit dengan penyalahgunaan dadah serta masalah sosial,” katanya. – KOSMO! ONLINE


Aspek kepimpinan kunci kembangkan bisnes
Oleh MUHAMMAD IKHWAN IDERIS

23 September 2022, 6:34 pm
SHAH ALAM – Aspek kepimpinan merupakan antara kunci penting bagi seseorang usahawan dalam membina bisnes berjaya.
Menurut Ketua Pegawai Perniagaan RichWorks International Sdn. Bhd. (RichWorks), Radz Mohd., tanpa kepimpinan yang mantap, sukar untuk sesebuah bisnes melonjak ke tahap lebih tinggi.
“Mentor Usahawan, Datuk Wira Dr. Azizan Osman sangat menekankan aspek kepimpinan bagi bangsa usahawan yang dibimbing.
“Beliau bukan sekadar bercakap, malah menunjukkan teladan kepimpinan yang baik kepada warga RichWorks dan anak didiknya,” katanya dalam satu kenyataan di sini hari ini.
Dalam pada itu, Radz mewakili seluruh warga RichWorks mengucapkan setinggi tahniah buat Azizan atas pelantikan beliau sebagai Pengarah Bukan Bebas dalam Managepay Systems Berhad (MPay) berkuat kuasa semalam.
“Kami sangat berbangga atas perlantikan Azizan yang menjadi pengiktirafan atas sumbangan dan peranan signifikan beliau dalam melahirkan bangsa usahawan berjaya dalam negara.

“Azizan bersama RichWorks mula melatih dan membimbing usahawan sejak 15 tahun lalu dan menyaksikan banyak jenama serta syarikat, terutama yang berstatus bumiputera berkembang malah capai jualan jutaan ringgit,” jelasnya.
Radz menambah, Azizan bukan sahaja seorang mentor, malah merupakan seorang pelabur dan pelajar yang sentiasa meningkatkan pengetahuan dengan ilmu serta strategi keusahawanan terkini untuk manfaat anak didik bimbingannya.
“Beliau baharu saja menyelesaikan ijazah kedoktoran (PhD) tempatan pertamanya bersama Asia e University (AeU) pada 19 Ogos lalu, selain mendapat kelulusan dalam Chartered Institute of Management Accountants (CIMA) sebelum itu.
“Passion beliau dari dulu hingga kini ialah untuk melihat transformasi dan metamorfosis usahawan serta bisnes mereka berkembang ke tahap lebih tinggi.
“Beliau juga sedang menyediakan beberapa syarikat yang dibimbingnya untuk disenaraikan di Bursa Malaysia dalam tempoh tiga tahun lagi,” jelasnya. – KOSMO! ONLINE


Kerajaan AS kena ‘scam’ lebih RM208 bilion
Oleh KOSMO!

23 September 2022, 6:00 pm
WASHINGTON – Sebuah agensi kerajaan Amerika Syarikat (AS) menyatakan kelmarin bahawa penipuan tuntutan elaun pengangguran semasa pandemik Covid-19 menyebabkan kerajaan kerugian lebih AS$45.6 bilion (RM208.3 bilion) sekali gus lebih tinggi daripada anggaran sebelum ini.
Pejabat Ketua Inspektor (OIG) di Jabatan Buruh AS berkata, pihaknya mendakwa lebih 1,000 individu kerana menipu dengan menuntut bayaran insurans pengangguran (UI) walaupun mereka tidak layak mendapat manfaat itu.
“Pendakwaan 1,000 individu kerana penipuan UI dan penipuan pembayaran berjumlah AS$45.6 bilion membayangkan betapa besarnya masalah ini.
“Penipu-penipu ini mengambil dana UI dengan memfailkan tuntutan elaun pengangguran di berbilang negeri menggunakan e-mel palsu atau menggunakan identiti orang yang sudah mati ataupun banduan.
“Dana pandemik berjumlah ratusan bilion dollar telah menarik perhatian penipu-penipu untuk mengeksploitasi program UI,”  kata Inspektor Besar OIG, Larry D. Turner dalam satu kenyataan.
Menurut OIG, penipuan itu berlanjutan dari Mac 2020 hingga April 2022, manakala amaran berulang kali tentang isu tersebut kepada Pentadbiran Pekerjaan dan Latihan menyaksikan agensi kerajaan AS terbabit gagal mengambil tindakan sewajarnya.

Anggaran kerugian baharu itu adalah hampir AS$30 bilion (RM137 bilion) lebih tinggi berbanding anggaran sebelumnya pada Jun 2022.
Semasa permulaan pandemik Covid-19, Kongres AS melaksanakan program bantuan kewangan besar-besaran dengan memberikan elaun kepada berpuluh-puluh juta pekerja yang diberhentikan.
Beberapa pegawai ketika itu berkata bahawa sesetengah program bantuan itu mempunyai kelemahan tetapi kerajaan kata mereka, perlu mengagihkan bantuan pada kadar segera.
Menurut OIG dalam laporannya, program bantuan oleh kerajaan persekutuan semasa pandemik koronavirus telah menjadi ‘sasaran bernilai tinggi’ untuk dieksploitasi oleh penipu dan kumpulan penjenayah. – AFP


Isteri sanggup patahkan kaki suami agar tidak pergi berperang untuk Putin
Oleh KOSMO!

23 September 2022, 7:30 pm
MOSCOW – Pengumuman Presiden Russia, Vladimir Putin mengenai kerahan askar simpanan telah menimbulkan panik dan kekecohan dalam kalangan rakyatnya sehingga ada yang sanggup mematahkan anggota badan sendiri bagi mengelak nama mereka terpilih, lapor portal berita MailOnline kelmarin.
Carian enjin Google mendedahkan bahawa  majoriti rakyat Russia cuba mengenal pasti cara-cara mematahkan tangan atau kaki di rumah sebagai tindakan terdesak agar tidak dipanggil ke medan perang.
Seorang isteri dari Tyumen, Siberia secara terbuka menegaskan tidak akan membenarkan suaminya menuruti arahan tersebut.
“Saya tidak akan benarkan suami saya pergi berperang untuk Putin. Saya akan patahkan kedua-dua kakinya. Tugas dia adalah membesarkan anak-anak kami,”kata wanita itu.
Sementara itu, situasi di Lapangan Terbang Vnukovo malam kelmarin memaparkan askar Kremlin sudah mula membuat pemeriksaan ke atas mana-mana individu yang layak berkhidmat sebagai askar simpanan tetapi cuba melarikan diri.
Hampir semua individu lelaki, terutamanya mereka yang  berumur 25 hingga 35 tahun telah dipanggil berhampiran  ruang kawalan pasport untuk disoal siasat.

Mereka disoal sama ada telah membeli tiket selepas pengumuman mobilisasi Putin dan sama ada mempunyai tiket pergi balik.
Kumpulan itu juga ditanya tentang tujuan perjalanan dan status kerahan tentera sebelum diberi pelepasan untuk meninggalkan Rusia atau tidak.
Sementara itu, kumpulan pertama askar simpanan yang dihantar berperang hari ini diberi masa hanya empat jam untuk mengemas barang-barang mereka.
Klip video menunjukkan kumpula lelaki di timur Rusia memulakan perjalanan beribu-ribu kilometer selepas dipanggil dan dihantar untuk latihan ketenteraan sebelum berkhidmat di barisan hadapan dalam perang di Ukraine. – Agensi


Pilih waktu ‘tenang’ untuk PRU-15 – Tun M
Oleh MOHD. HUSNI MOHD. NOOR

23 September 2022, 7:40 pm
PUTRAJAYA – Pilihlah waktu yang lebih ‘tenang’ dan tiada ancaman bencana alam sebelum menentukan tarikh sesuai Pilihan Raya Umum ke-15 (PRU-15).
Itu cadangan Pengerusi Gerakan Tanah Air (GTA), Tun Dr. Mahathir Mohamad berhubung tarikh sesuai untuk dilaksanakan PRU-15.
Dr. Mahathir yang juga Pengerusi Parti Pejuang Tanah Air (Pejuang) berkata, kerajaan perlu memikirkan tarikh sesuai supaya ia tidak bertembung dengan bencana banjir dan angin kencang.
“Waktu banjir tidak baik untuk diadakan pilihan raya kerana nak bergerak pun susah dan mungkin ramai tidak boleh keluar buang undi.
“Bagaimanapun, jika tarikh PRU-15 itu ditentukan pada musim banjir, kita tetap bersedia,” katanya ketika ditemui selepas menghadiri sesi dialog dan suai kenal bersama badan bukan kerajaan (NGO) Gabungan Ikhlas Malaysia, di sini hari ini.
Pada masa sama, katanya, kerajaan juga perlu mengambil kira kehendak dan keperluan serta persediaan parti lawan dalam menentukan tarikh PRU-15.

“Janganlah buat sesuatu supaya parti lawan tidak dapat ambil bahagian dalam pilihan raya. Jangan pula daftar (GTA) kita pun dia (kerajaan) tarik, susahlah,” katanya.
Ditanya samada pendaftaran GTA sudah diluluskan Jabatan Pendaftaran Pertubuhan (RoS), Dr. Mahathir berkata, ia belum diluluskan dan RoS memberi tempoh sehingga pertengahan Oktober untuk memproses pendaftaran itu.
Selain itu, katanya, agihan kerusi bagi calon GTA untuk PRU-15 juga belum selesai dimuktamadkan.
Jelasnya lagi, GTA dijangka bakal menampilkan calon dalam kalangan pemimpin NGO dimana mereka bersetuju untuk bertanding atas tiket GTA bukannya NGO yang mereka wakili.- KOSMO! ONLINE.


Najib selesai rehabilitasi, kembali ke Penjara Kajang
Oleh NOR AINNA HAMZAH

23 September 2022, 5:17 pm
REMBAU – Bekas Perdana Menteri, Datuk Seri Najib Tun Razak kini dibenarkan keluar dari Hospital Rehabilitasi Cheras dan dihantar semula ke Penjara Kajang.
Menteri Kesihatan, Khairy Jamaluddin Abu Bakar berkata, Najib sudah dibenarkan keluar pukul 3.20 petang tadi dan berada dalam keadaan stabil.
“Datuk Seri Najib dirujuk kepada hospital sebab dia (Najib) mengadu tentang tahap kesihatan dia. Dia sudah pun diberi rehabilitasi dan sekarang ini pandangan pakar adalah beliau sudah bersedia dalam keadaan yang stabil untuk discharge.
“Dalam Kementerian Kesihatan ni, kita dengar pandangan pakar… sata tak boleh campur tangan, kalau pakar dah kata DS Najib ready untuk discharge, maka discharge lah,” katanya.
Beliau berkata demikian dalam sidang media sempena Majlis Perasmian Hospital Rembau, di sini, hari ini.
Terdahulu, Jabatan Penjara mengesahkan Najib berada di Hospital Rehabilitasi Cheras untuk menjalani rawatan lanjutan pada 19 September lalu.

Bekas Perdana Menteri itu sebelum ini dihantar ke Hospital Kuala Lumpur (HKL) untuk rawatan oleh pakar perubatan bagi menjalani pemeriksaan kesihatan setelah dimaklumkan keadaannya yang tidak memuaskan.
Najib sedang menjalani hukuman penjara 12 tahun selepas Mahkamah Persekutuan mengekalkan sabitan dan hukuman terhadapnya dalam kes penyelewengan dana RM42 juta SRC International. – KOSMO! ONLINE.


Kelibat Jho Low dilihat berada di Macau
Oleh AZMI NORDIN

23 September 2022, 5:47 pm
PETALING JAYA -Ahli perniagaan dalam buruan Low Taek Jho atau Jho Low yang didakwa turut terbabit dengan skandal 1Malaysia Development Berhad (1MDB) dilihat kelibatnya berada di Macau baru-baru ini.
Pengarang bersama buku skandal 1Malaysia Development Berhad (1MDB), Billion Dollar Whale, Tom Wright mendedahkan perkara itu dalam satu wawancaranya di Youtube bertajuk ‘Episode 4 The Search For Jho Low’
“Kami mendedahkan gambar terbaharu Jho Low bersama rakan kongsinya yang dilihat berada di Macau, Hong Kong.
“Poster dalam bahasa cina telah turut dibuat bagaimana dia mencuri 8 billion AS$. Teori kami ialah orang Cina akan bersimpati dengan rakyat Malaysia dan mereka perlu tahu salah satu pelarian yang paling terkenal dari negara mereka tinggal di China,” katanya di Twitter.
Terdahulu, Ketua Polis Negara, Tan Sri Acryl Sani Abdullah Sani, berkata Polis Diraja Malaysia sudah memohon dan memperoleh ‘red notice’ (orang dalam buruan dikehendaki untuk pendakwaan) terhadap Jho Low daripada INTERPOL pada 2018.
Katanya, ‘red notice’ yang dikeluarkan INTERPOL kepada 195 negara sebagai makluman dan mendapatkan maklumat daripada negara ahli INTERPOL mengenai keberadaan penjenayah dalam buruan.

Sebelum ini, Tom Wright turut berkongsi sekeping gambar memaparkan Jho Low bersama dua individu tidak dikenali di sebuah restoran di Disneyland Shanghai, Disember 2019. -KOSMO! ONLINE.


Batang besi tembusi badan wanita jatuh diserang monyet
Oleh KOSMO!

23 September 2022, 5:30 pm
NEW DELHI – Seorang wanita di India tertusuk batang besi yang menembusi badannya selepas terjatuh dari  ketinggian lebih 6 meter ketika cuba melarikan diri daripada serangan monyet, lapor akhbar Mirror UK semalam.
Khatija, 20, dirakam terbaring di atas katil hospital dengan batang besi itu menembusi badan selepas keluarganya berjaya mengalihkan mangsa dari lokasi kejadian.
Kejadian itu berlaku ketika mangsa berdiri di atas bumbung rumahnya di bandar Azamgarh, negeri Uttar Pradesh sebelum dikepung oleh sekumpulan monyet.
Semasa cuba melawan, dia terjatuh dari bumbung tersebut ke atas dinding penghadang besi di mana salah satu batang besi itu menusuk perut dan belakang badannya.
Khatija berada di lokasi kejadian selama lebih sejam sebelum ditemui oleh ahli keluarganya.
Mereka berjaya memisahkan mangsa dari dinding tersebut dengan separuh daripada batang besi itu masih menembusi badannya sementara dikejarkan ke hospital.

Khatija kemudian menjalani pembedahan kecemasan dan doktor berjaya mengeluarkan batang besi tersebut.
“Khatija  tidak berada dalam bahaya buat masa ini,” kata pakar bedah yang mengetuai prosedur tersebut, Dr. Shishir Jaiswal.
Bagaimanapun, masih tidak jelas sama ada Khatija akan pulih sepenuhnya. – AGENSI